Djokovič poľahky zdolal náhradníka Goffina, v semifinále ho doplnil Raonic

skupina Ivana Lendla Novak Djokovič (2-Srb.) - David Goffin (Belg.) 6:1, 6:2 Miloš Raonič (4-Kan.) - Dominic Thiem (8-Rak.) 7:6 (5), 6:3 LONDÝN. Srbský tenista Novak Djokovič zvíťazil aj vo svojom treťom stretnutí na tohtoročnom turnaji majstrov v Londýne. Belgičana Davida Goffina zdolal za 69 minút jednoznačne 6:1, 6:2. Svetová dvojka mala postup do semifinále i prvenstvo v skupine isté už pred týmto zápasom. Jedenásty hráč rebríčka ATP sa do akcie na koncoročnom výberovom šampionáte dostal na poslednú chvíľu ako náhradník za Francúza Gaela Monfilsa, ktorý v predchádzajúcich dvoch dueloch prehral a bol už bez šance na účasť medzi najlepšou štvoricou. V druhom štvrtkovom dueli skupiny Ivana Lendla si to po 21.00 h SEČ rozdajú Kanaďan Miloš Raonič a Rakúšan Dominic Thiem v priamom súboji o druhú postupovú priečku. "Cítil som sa najkomfortnejšie z troch tunajších vystúpení, zvýšil som úroveň môjho tenisu. Pripravoval som sa na Gaela a potom som zistil, že narazím na Davida. Tento týždeň poctivo trénoval, a hoci nepredviedol svoj najlepší výkon, stále je výborný hráč. Musel som sa prispôsobiť takticky, David je veľmi rýchly a s Gaelom zasa nikdy neviete, čo sa stane na kurte, je nepredvídateľný. Snažil som sa mentálne správne nastaviť, bez ohľadu na to, kto bude stáť na opačnej strane," citoval Djokoviča web BBC. "Novak nerozdáva body zadarmo, je agresívny, a vráti čokoľvek. Nebolo to pre mňa jednoduché, ale pokúsil som sa odviesť maximum. Vedel som, že nastupujem na moje posledné stretnutie sezóny, bolo radosťou zahrať si na veľkom štadióne v príjemnej atmosfére. Mám za sebou naozaj dobrý rok, najvydarenejší v kariére. Po dobrom tenise si môžem užiť krásnu dovolenku," povedal Goffin. Kanadský tenista Miloš Raonič zdolal na turnaji majstrov v Londýne Rakúšana Dominica Thiema za 90 minút 7:6 (5), 6:3 a postúpil do semifinále. Raonič uspel v priamom súboji o postup, v záverečnom zápase skupiny Ivana Lendla si zabezpečil druhú priečku za Novakom Djokovičom. "Na konci úvodného dejstva som mal šťastie, že sa mi podarilo trafiť tri esá. Spoľahol som sa na vlastné zbrane a prebojoval som sa ďalej," citoval štvrtého nasadeného tenistu web BBC. konečná tabuľka: 1. Novak Djokovič (2-Srb.) 3 3 0 6:1 3 - postup do semifinále 2. Miloš Raonič (4-Kan.) 3 2 1 4:2 2 - postup do semifinále 3. Dominic Thiem (8-Rak.) 3 1 2 3:5 1 4. David Goffin (Belg.) 1 0 1 0:2 0 5. Gael Monfils (6-Fr.) 2 0 2 1:4 0


Guľa bol nútený obmeniť nomináciu, do plánov mu zasiahli zranenia

Mladíkov čakajú zápasy proti Francúzsku a Lichtenštajnsku.

BRATISLAVA. Tréner slovenskej futbalovej reprezentácie do 21 rokov Adrian Guľa oznámil do značnej miery obmenenú 23-člennú nomináciu na kvalifikačné zápasy ME 2021 v Lichtenštajnsku (utorok 9. októbra v Eschen-Mauren) a s Francúzskom (utorok 15. októbra v Dunajskej Strede). Slovákom štart bojov o postup na šampionát nevyšiel, v prvom súboji v septembri prehrali v Azerbajdžane 1:2. Pred mladými Slovákmi stojí teraz náročná situácia hodiť prehru za hlavu a proti Lichtenštajnsku potvrdiť pozíciu favorita. V ďalšom súboji proti favorizovaným Francúzom by sa im tak oveľa ľahšie dýchalo. Guľovi pre zranenia chýba viacero hráčov. Život je o tom, aby sme sa poučili, ale nielen slovami, pravda leží na ihrisku. Sme favorit zápasu v Lichtenštajnsku, ale súper je húževnatý, dôrazný a odhodlaný. My sa mu budeme musieť v odhodlanosti minimálne vyrovnať a zdolať ho našimi zbraňami ako technika či taktická vyspelosť. "Je nepríjemné, keď v nominácii musíme reagovať na zranenia. Či už je to Valach, alebo zo širšieho kádra aj Trusa. Pribudli tiež Brenkus a Bednár. Chlapcom prajeme skoré uzdravenie. Museli sme tak reagovať a siahnuť do širšieho kádra," povedal na margo nominácie na stredajšej tlačovej konferencii kouč SR 21. Mladíci budú mať nahustený program, cez víkend si budú plniť klubové povinnosti a zápas v Eschen-Mauren sa bude hrať už v stredu. "Máme málo času, v pondelok budeme trénovať v Rakúsku. Musíme pracovať efektívne. Verím, že sa dobre pripravíme a budeme sa môcť oprieť o naše silné stránky, ktoré nám nefungovali v určitých častiach zápasu v Azerbajdžane. Verím, že to zvládneme, je to pre nás v tomto momente kľúčový zápas. Potom sa musíme dobre pripraviť aj na Francúzsko," objasnil Guľa, ktorý verí, že reparát za Azerbajdžan zvládnu jeho hráči úspešne: "Život je o tom, aby sme sa poučili, ale nielen slovami, pravda leží na ihrisku. Sme favorit zápasu v Lichtenštajnsku, ale súper je húževnatý, dôrazný a odhodlaný. My sa mu budeme musieť v odhodlanosti minimálne vyrovnať a zdolať ho našimi zbraňami ako technika či taktická vyspelosť. Chlapcom to ukážeme na videu. Sme pritlačení k múru, musíme vyhrať." Lídrom tabuľky 2. skupiny je Gruzínsko s dvoma víťazstvami. Druhé je Švajčiarsko, ktoré odohralo iba jeden zápas. Francúzi ešte nehrali a pred zápasom na Slovensku predstavia doma proti Azerbajdžanu. Šampionát 2021 sa uskutoční v Maďarsku a Slovinsku, hostiteľské krajiny majú účasť automatickú. Zvyšných 53 krajín zabojuje v kvalifikácii, na záverečný turnaj postúpia víťazi deviatich skupín a najlepší tím na druhom mieste. Ostatné mužstvá z druhých priečok sa predstavia v play off. Náhradníci:


Ikea radí, ako rozoznať jej modrú tašku od drahej koženej kabelky

Ak taškou zatrasiete a ona zašuští, je pravá.

BRATISLAVA. Švédska Ikea vydala návod, ako si jej modrú tašku s názvom Frakta nepomýliť s drahým dvojčaťom, ktorý začal predávať francúzsky módny dom Balenciaga. Obe tašky sú modré, majú podobnú veľkosť a dizajn. Taška od Balenciaga je však vyrobená z kože a na uchách nemá vytlačený názov obchodného domu. Veľký rozdiel je však v cene. Kým modrá taška z Ikea sa na Slovensku predáva za 0,69 eura, jej luxusná napodobenina stojí 2145 amerických dolárov. V prepočte je to takmer 1970 eur. Ikea vydala pre svojich zákazníkov návod, ako rozoznať ich tašku. Upozornil naň web adweek.com. 1. Zatraste ňou. Ak zašuští, je pravá. 2. Je multifunkčná. Môžete v nej nosiť hokejové vybavenie, tehly a dokonca aj vodu. 3. Hoďte ju do špiny. Skutočnú Fraktu jednoducho opláchnete záhradnou hadicou. 4. Zložte ju. Ste schopní poskladať ju do veľkosti malej kabelky či peňaženky? Ak áno, gratulujeme. 5. Pozrite sa dovnútra. Originál obsahuje autentickú značku Ikea. 6. Všimnite si cenu. Stojí len 0,99 dolára. (Pozn. red.: Na Slovensku stojí 0,69 eura.)


Superauto Divergent 3D Blade vytlačili z kovu pomocou laseru

Na stovku zrýchli za 2,5 sekundy, pritom je ekologickejšie ako bežné autá.

LAS VEGAS, BRATISLAVA. Najväčšia mánia okolo 3D tlačiarní už prebehla - síce je domáca 3D tlač milá zábavka, zatiaľ sa pre ňu nenašlo veľké priemyselné uplatnenie. Čoskoro sa možno dočkáme 3D vytlačených áut. Naznačuje to koncept superauta Blade spoločnosti Divergent 3D, ktorý sa predstavil na technologickom veľtrhu CES v Las Vegas. Výrobca ho označuje ako prvé auto vyrobené s pomocou 3D tlače. Blade nemá klasickú samonosnú karosériu, typickú pre dnešné autá. jeho základom je rám z karbónových trubiek, ktoré sú pospájané kovovými spojkami Node - a tie sú vytlačené na 3D tlačiarni. Silný laser roztápa práškovú kovovú zliatinu, čím vznikajú pevné kovové diely. Výrobca takto môže vytlačiť aj pomocné rámy či deformačné zóny. Loading
 ... Poskladanie samotného rámu z trubiek by malo zabrať 30 minút. Auto je vďaka takejto konštrukcii mimoriadne ľahké - s kompozitovou karosériou a štvorvalcovým turbomotorom váži len 630 kíl, pritom by malo poskytovať dostatočnú bezpečnosť. Blade jazdí na benzín alebo zemný plyn, s udávaným výkonom 700 koní by mal na stovku zrýchliť za 2,5 sekundy. Blade je nízke dvojmiestne superauto s "tandemovým" sedením, no Divergent 3D tvrdí, že rovnakou metódou sa dá vyrobiť akýkoľvek druh vozidla - napríklad aj úžitkový pick-up. Úlohou štúdie Blade bolo hlavne prilákať pozornosť návštevníkov výstaviska, no podľa riaditeľa spoločnosti Kevina Czingera je prvoradá ekológia výroby. "To, ako veci vyrábame, je oveľa dôležitejšie než to, na aké palivo jazdia a či majú výfuk alebo nie," uviedol Czinger v rozhovore pre Forbes. Oproti klasickej metóde výroby áut - lisovaním a následným zváraním kovových panelov - je 3D tlač ekologickejšia, lacnejšia a šetrí surový materiál. Divergent vyčíslil celkovú škodu na životnom prostredí za jednu prejazdenú míľu v dolárových centoch - a jej by mala byť s 3D tlačenými autami nižšia ako pri bežných autách, hybridoch aj elektromobiloch: Továreň s 3D tlačiarňami by mala byť tiež flexibilnejšia, pretože pri zmene modelu netreba prestavovať všetky lisy - stačí do tlačiarne nahrať nové modely. Otázna ostáva rýchlosť výroby - 3D tlač plastov je oproti odlievaniu do foriem relatívne pomalá. Divergent 3D chce spustiť výrobu v "mikrotovárni" s kapacitou 10 000 áut ročne. Divergent 3D chce najprv spustiť vlastnú malosériovú výrobu, neskôr ponúkne technológiu aj ďalším výrobcom. Firma sa už dohodla s Peugeotom aj nemeckou výrobnou spoločnosťou SLM Solutions.


Namiesto zamietnutého Trócsányiho navrhne Maďarsko za eurokomisára Várhelyiho

Pôvodného kandidáta v pondelok definitívne odmietli.

BUDAPEŠŤ. Maďarská vláda navrhne za člena Európskej komisie (EK) šéfa Stáleho zastúpenia Maďarska pri Európskej únii (EÚ) v Bruseli Olivera Várhelyiho, informovala v pondelok agentúra Reuters s odvolaním sa na zdroje z EÚ. Pôvodného kandidáta Maďarska na eurokomisára Lászlóa Trócsányiho v pondelok definitívne odmietol Výbor európskeho parlamentu pre právne záležitosti (JURI). Podľa spravodajského servera Euronews je Várhelyi veľvyslancom v Bruseli od roku 2014 a v uplynulých 25 rokoch sa zaoberal politikou Únie v rámci eurokomisie, na rôznych ministerstvách a pracoval aj na vstupe Maďarska do EÚ. Pred vymenovaním za veľvyslanca bol zástupcom vedúceho stáleho zastúpenia Maďarska v EÚ.


Prejav prezidenta k voľbe kandidátov na sudcov

Minúta po minúte

Kiskov prejav

Kto je Madej

Schutzov stĺpček

Dve tretiny sudcovských miest sa uvoľnia a ich obsadenie bude definovať charakter súdu na najbližších 12 rokov. To, ako vaša dnešná voľba dopadne, bude pre budúcnosť Slovenska a dôveru ľudí v štát, demokraciu a spravodlivosť nesmierne dôležité. Preto som sa rozhodol využiť svoje právo prezidenta republiky a predstúpiť pred vás, poslancov a poslankyne Národnej rady Slovenskej republiky. Osobne som od jesene rokoval o Ústavnom súde s predstaviteľmi všetkých inštitúcií, ktoré mohli navrhovať kandidátov a s predstaviteľmi demokratických politických strán v Prezidentskom paláci. Výsledkom je, že kandidátov máme dostatok. Pred sebou dnes budete mať mená 39 uchádzačov. Právnikov a právničky, ktorých odbornosť a morálny profil sme spolu s verejnosťou v uplynulých týždňoch starostlivo skúmali. Poznáme ich životopisy a motivácie, čítali a počuli sme o ich silných stránkach aj nedostatkoch. Som rád, že väčšina z nich sa rozhodla otvorene komunikovať svoje názory na významné právne a spoločenské otázky. Dovolili nám lepšie spoznať tých, ktorí chcú rozhodovať o základných právach a slobodách, vykladať ústavu, rušiť zákony, či rozsudzovať politické spory medzi ústavnými orgánmi. Potvrdilo sa, že na Slovensku máme dostatok kvalitných a čestných odborníkov. Niet žiadnych pochýb o tom, že aj spomedzi dnešných 39 uchádzačov je možné zostaviť dôveryhodný ústavný súd. To, či k tomu však dôjde, či budeme mať funkčný ústavný súd, schopný brániť ústavný poriadok Slovenskej republiky je dnes iba vo vašich rukách. Výsledok nadchádzajúceho hlasovania však bude aj dôležitým signálom verejnosti. Jasnou správou o vašom postoji — pani poslankyne a páni poslanci — k povinnosti obnoviť dôveru obyvateľov Slovenska v štát a v jeho politické vedenie. Ústavný súd Slovenskej republiky, o ktorého budúcnosti rozhodujete, je jednou z najvýznamnejších inštitúcií v našej krajine. Ako občania, ale aj ako zvolení zástupcovia ľudí, doň vkladáme dôveru, že bude nestranne a nezávisle vykladať ústavu, rozhodovať o našich právach a slobodách. Že bude garantovať demokratický charakter štátu a chrániť vládu práva na Slovensku. Sila a presvedčivosť inštitúcií je však daná schopnosťami a dôveryhodnosťou tých, ktorí ich tvoria. Myslite na to, že výsledok vášho hlasovania nebude mať vplyv len na dôveryhodnosť ústavného súdu, či dôveru v spravodlivosť. Ak nebudeme opatrní, to, čo je dnes krízou dôvery v politiku, môže byť zajtra krízou dôvery v demokraciu. Lebo ľudia musia uveriť schopnosti štátu a ochote politikov chrániť ich záujmy. A dnešné hlasovanie bude o ochote a schopnosti parlamentu konať v záujme Slovenska a zabezpečiť normálne fungovanie štátu. Vládna koalícia má všetko, čo k tomu potrebuje – dostatok kvalitných uchádzačov aj parlamentnú väčšinu. Je na vás, panie poslankyne a páni poslanci, aby ste ukázali, ako vám záleží na tom, aby bolo Slovensko právnym štátom. Je na vás, aby ste ukázali, že chcete, aby tie najťažšie spoločenské a právne otázky riešili skutočne tí najlepší z najlepších. Po stránke odbornej ale aj morálnej. Našou spoločnou zodpovednosťou je, aby Slovensko dobre fungovalo a všetky inštitúcie si plnili svoje úlohy. V mene splnenia tohto cieľa sme povinní hľadať riešenia aj dohody. Vašou ústavnou povinnosťou je zvoliť 18 kandidátov. Ja ako prezident som pripravený vymenovať z nich 9 sudcov ústavného súdu bez zbytočného odkladu. Tak, aby k 16. februáru 2019 ústavný súd riadne fungoval a bola zabezpečená účinná ochrana práv ľudí na Slovensku. Vážené dámy a páni. Slovensko je mladá krajina, ktorá sa stále formuje. Voľby, ktoré robíme, princípy, ktoré nedovolíme pokriviť a hodnoty, ktoré sme ochotní brániť sú tým, čo nás ako spoločnosť a štát bude definovať. Keď som tu pred vami stál naposledy, hovoril som aj o tom, že naše dobré historické voľby z nás urobili demokratickú krajinu postavenú na vláde práva. V týchto víťazstvách impulz prichádzal zo spoločnosti, od ľudí. Počúvajme ich aj dnes. Ľudia na Slovensku žiadajú slušnosť a spravodlivosť, aby mohli opäť veriť štátu. Som presvedčený, vážení poslanci a vážené poslankyne, že dnes to znamená zvoliť 18 kandidátov, ktorí môžu byť kvalitnými ochrancami ústavnosti na Slovensku.


OBJEKTÍVZabudnite na šľapky. Nalepovacie podrážky umožnia chôdzu na boso

Hypoalergénne nálepky fungujú na horúcom piesku či pri bazéne.

Ochránia pred rozpáleným pieskom, infekciami v okolí bazénov či pred pošmyknutím na skalách. Podrážky Nakefit si jednoducho nalepíte na nohu a môžete chodiť všade bosí. Zvláštny produkt predstavili talianski výrobcovia na Kickstarteri, kde v rámci kampane vyzbierali už viac ako 140-tisíc euro na ich výrobu. Doručovať by ich mali od júla 2017. Podrážky Nakefit budú zrejme len na jedno použitie. Podľa tvorcov ich budete môcť využiť na akomkoľvek povrchu - skalách, horúcom piesku či pri bazénoch a v saunách, kde sa chcete ochrániť pred infekciami.


Investor musel v Ružinove zasypať stavebnú jamu, odstrániť má aj plot

Obyvatelia nemajú istotu, že jeho majiteľ sa nebude v budúcnosti pokúšať o novú výstavbu.

BRATISLAVA. Bratislavská mestská časť Ružinov zastavila za asistencie polície v roku 2012 čiernu stavbu bytového domu na Solivarskej ulici. Začiatkom tohto roka toto rozhodnutie potvrdil Krajský súd v Bratislave. Stavebník tak musel jamu, ktorú na pozemku pod oknami tunajších obyvateľov vyhĺbil, zasypať. Odstrániť by mal aj oplotenie okolo staveniska. Dotknutý pozemok však naďalej ostáva stavebným. Ružinovčania tak nemajú istotu, že jeho majiteľ sa nebude v budúcnosti pokúšať o novú výstavbu. "Výsledkom nášho niekoľkoročného snaženia je, že stavebník jamu zasypal a obyvatelia, ktorí za to bojovali, si teraz môžu vydýchnuť. Zmiznúť by malo aj oplotenie," povedal dnes starosta Ružinova Dušan Pekár. Stavebník, spoločnosť Inforama, začal na Solivarskej ulici v roku 2012 so stavebnými prácami. Napriek tomu, že mu platnosť stavebného povolenia skončila rok predtým, vyhĺbil na pozemku jamy a ryhy. Stavebné povolenie na výstavbu šesťpodlažného bytového domu na zelenej ploche vo vnútrobloku získala mestská organizácia Spoločnosť pre rozvoj bývania ešte v roku 2009. Celý projekt od nej kúpila spoločnosť Inforama, ktorá si v roku 2011 oplotila pozemok. Chcela tak deklarovať začatie výstavby ešte pred vypršaním platnosti stavebného povolenia. Stavebný úrad investora však upozornil, že oplotenie nie je začiatkom stavby. Firma však napriek tomu začala začiatkom júla 2012 stavať. Ružinovský stavebný úrad rozhodol o zastavení stavby. Správnosť rozhodnutia potvrdil aj Krajský stavebný úrad. Investor mal na základe stavebného zákona šancu stavbu zlegalizovať, ale podľa mestskej časti tak neurobil. Stavebný úrad mu preto v roku 2015 nariadil dať dotknutý pozemok do pôvodného stavu. S konaním o odstránení jamy musel čakať stavebný úrad na rozhodnutie Okresného úradu Bratislavy. "Ten bol na našej strane a svojím rozhodnutím potvrdil správnosť rozhodnutia stavebného úradu aj súd, ktorý potvrdil naše rozhodnutie, že išlo o čiernu stavbu a začala sa po skončení právoplatnosti stavebného povolenia," podotkol Pekár. Koncom roka 2015 sa prípadom začal zaoberať aj exekútor. Začiatkom tohto roka potvrdil krajský súd rozhodnutie okresného úradu, a teda aj ružinovského stavebného úradu. Stavebník tak musel jamu zasypať a stavebný úrad ho vyzval aj k odstráneniu plota okolo staveniska. "Nemôžeme ľuďom klamať, tento pozemok je stavebný pozemok a súkromný. Ak vlastník začne územné konanie, tak my budeme musieť toto konanie začať tiež. Územný plán mesta totiž hovorí o tomto pozemku ako o stavebnom," vysvetlil Pekár. Podľa starostu bolo chybou, že hlavné mesto predalo pozemok súkromnej spoločnosti na tomto mieste, pretože ubudla zeleň i parkovacie miesta. Súčasný stavebný zákon podľa ružinovského starostu umožňuje skôr legalizovať čierne stavby, ako ich odstraňovať. "Privítam, ak budeme mať nový prísny stavebný zákon, ktorý neumožní čierne stavby v Ružinove i na celom Slovensku," podotkol Pekár.


Nákupy domov v USA cudzincami sa prepadli, klesol najmä záujem Číňanov

Nákupy domov Číňanmi na americkom trhu klesli o 56 percent.

BRATISLAVA. Objem financií vynaložených na nákupy domov v USA cudzincami v období od apríla 2018 do marca 2019 medziročne klesol o 36 percent. Vyplýva to z údajov amerického Národného združenia obchodníkov s nehnuteľnosťami (NAR), informoval portál cnbc. com. Prepad bol výsledkom poklesu počtu nákupov a zníženia priemernej ceny kupovaných domov.Cudzinci od apríla 2018 do marca 2019 celkovo kúpili 183 100 nehnuteľností za zhruba 77,9 mld. USD. V rovnakom období pred rokom to bolo 266 800 domov za 121 mld. USD. Najviac domov V USA už siedmy rok v rade kúpili Číňania a vynaložili na to zhruba 13,4 mld. USD. Išlo však o 56-percentný medziročný prepad. V rámci cudzincov kupujúcich nehnuteľnosti na americkom trhu to bol percentuálne najväčší pokles.Podľa hlavného ekonóma NAR Lawrenca Yuna k menšej aktivite zahraničných kupcov prispela súhra faktorov, a to pomalší ekonomický rast v zahraničí, prísnejšia kontrola kapitálu v Číne, silnejší dolár a malý počet domov na predaj.


Tadžikistan a Kirgizsko chcú riešiť napätie v pohraničí

Príčinou konfliktov medzi etnickými skupinami je najmä pôda a zdroje pitnej vody.

VORUCH. Tadžický prezident Emomali Rachmon sa v piatok stretol so svojím kirgizským náprotivkom Sooronbajom Žeenbekovom v tadžickej exkláve Voruch. Lídri susediacich stredoázijských krajín rokovali o zmiernení napätia, ktoré sa nedávno vyostrilo v tomto pohraničnom regióne, informovala tlačová agentúra AFP. Išlo o prvú spoločnú návštevu lídrov Tadžikistanu a Kirgizska v danej nepokojnej oblasti. Rachmon a Žeenbekov sa na hraniciach symbolicky objali a prehovorili si aj so zástupcami oboch komunít. Rokovania boli zamerané na "vymedzenie štátnych hraníc", ako aj "prevenciu a riešenie pohraničných incidentov", uviedla tadžická prezidentská kancelária. Žeenbekovov úrad označil stretnutie za "historické" a vyzval, aby obe strany zintenzívnili úsilie pri novom vytýčení štátnych hraníc v regióne. Obaja lídri budú pokračovať v dialógu v tadžickom meste Isfara pri kirgizských hraniciach a následne sa presunú do mesta Čolpon-Ata v Kirgizsku, spresňuje spravodajská stanica Slobodná Európa. Počas potýčok, ktoré vypukli v pondelok medzi oboma miestnymi komunitami v tadžickej exkláve Voruch, ktorá je úplne obkolesená kirgizským územím, prišiel o život jeden Tadžik. Podľa tadžickej pohraničnej stráže dav Kirgizov hádzal kamene na skupinu Tadžikov a použil proti nim aj palné zbrane. Zranenia utrpelo ďalších sedem osôb. Konflikt sa začal po tom, ako sa kirgizskí obyvatelia pokúsili vyvesiť zástavy Kirgizska vo vnútri predmetnej tadžickej exklávy. Násilie pokračovalo aj nasledujúci deň a kľúčovú cestnú komunikáciu prechádzajúcu cez región úrady uzavreli. Sprístupnili ju opäť vo štvrtok. V marci tu zahynuli pri podobných zrážkach najmenej dvaja ľudia. Vyhrotené situácie sú v inkriminovanom pohraničí, kde rozsiahle územia nemajú fixnú demarkačnú čiaru, bežným javom. Príčinou konfliktov medzi etnickými skupinami je najmä vzácna poľnohospodárska pôda a zdroje pitnej vody. Tadžikistan i Kirgizsko sú krajiny s prevažne moslimským obyvateľstvom. Obe boli v minulosti súčasťou bývalého Sovietskeho zväzu a po jeho rozpade v roku 1991 sa pohraničné spory ešte zhoršili. Problematické zostávajú mnohé pohraničné úseky, najmä v nepokojnej Ferganskej kotline, kde sa stretávajú hranice Tadžikistanu, Kirgizska a Uzbekistanu.


Električka po vykoľajení jazdí bez obmedzenia

BRATISLAVA, PETRŽALKA. Po pondelkovom vykoľajení električka číslo 1 v bratislavskej mestskej časti Petržalka jazdí bez obmedzenia. Ako dnes uviedla hovorkyňa Dopravného podniku Bratislava Adriana Volfová, v pondelok po 19:00 sa vykoľajila električka na manipulačnej výhybke. Problém podľa hovorkyne odstránili krátko po polnoci. „Vodič stál na príjazdovej koľaji pred výstupišťom Jungmannova, prvý podvozok vozidla už mal za výhybkou. Dostatočne sa v zmysle prevádzkových predpisov nepresvedčil, do akého smeru je prestavená výhybka a keď začal s električkou cúvať, vozidlo sa vykoľajilo,“ pokračuje hovorkyňa s tým, že vodič sa nezranil a cestujúci sa v tom čase v električke nenachádzali. Na mieste podľa Volfovej zasahovali všetky odborné zložky Dopravného podniku Bratislava, prítomní boli aj pracovníci spoločnosti Škoda Transportation, ktorá električky dodala. Dispečing DPB v pondelok večer podľa hovorkyne odklonil električkové linky a zabezpečil náhradnú električkovú a autobusovú dopravu.


Tureckí policajti zadržali pri raziách vyše dvetisíc ľudí

Väčšinu zadržali pre podozrenie z napojenia na kurdskú stranu a duchovného Gülena.

ISTANBUL. Pre podozrenie z väzieb na terorizmus zadržali turecké bezpečnostné zložky minulý týždeň vyše dvetisíc ľudí. Informovalo o tom v pondelok miestne ministerstvo vnútra. Rezort vo vyhlásení uviedol, že 999 ľudí bolo zadržaných pre podozrenie z väzieb na zakázanú Stranu kurdských pracujúcich (PKK) a ďalších 966 pre podozrenie z napojenia na hnutie moslimského duchovného Fethullaha Gülena, žijúceho v exile v USA a obviňovaného Ankarou zo zorganizovania vlaňajšieho nevydareného pokusu o vojenský prevrat v Turecku. Ďalších 70 ľudí zadržali pre podozrenie z väzieb na teroristickú organizáciu Islamský štát a zvyšných 28 pre podozrenie z väzieb na zakázané ľavicové skupiny. Polícia podnikla minulý týždeň vyše 230 operácií, ktoré viedli k zadržaniu týchto osôb. Počas razií zabila 13 "teroristov", uviedlo ministerstvo vnútra. Policajné razie sa konali aj v pondelok, zadržané boli ďalšie desiatky ľudí. Podľa agentúry DPA Turecko nedávno potvrdilo, že za napojenie na Gülenovo hnutie úrady oficiálne zatkli už viac ako 43-tisíc ľudí a za napojenie na PKK ďalších dvanásťtisíc.


Dôvera v EÚ je najvyššia za posledných päť rokov

Občania EÚ dôverujú euru, popri migrácii si želajú riešenia v boji proti klimatickým zmenám.

BRUSEL. Nový prieskum Eurobarometra naznačil výrazný nárast pozitívneho vnímania Európskej únie jej občanmi vo všetkých oblastiach, od hospodárstva až po stav demokracie. Prieskum bol zverejnený v pondelok. Európska komisia upozornila, že ide o najlepšie výsledky od prieskumu Eurobarometra z júna 2014, ktorý bol vykonaný ešte pred nástupom súčasnej dosluhujúcej komisie pod vedením Jeana-Clauda Junckera. Nový prieskum Eurobarometra sa uskutočnil v období od 7. júna do 1. júla 2019 v 28 krajinách EÚ a piatich kandidátskych krajinách. Medzi jeho kľúčové zistenia patrí rekordná podpora pre euro a skutočnosť, že zmena klímy je po migrácii druhým najdôležitejším problémom na úrovni EÚ. Dôvera občanov v EÚ dosiahla najvyššiu úroveň od roku 2014 a zostáva nad úrovňou dôvery v národné vlády alebo parlamenty. Dôvera v EÚ sa zvýšila v 20 členských štátoch, s najvyššou úrovňou v Litve (72 percent), Dánsku (68 percent) a Estónsku (60 percent). Viac ako polovica respondentov "má tendenciu dôverovať" EÚ v Luxembursku (59 percent), Fínsku (58 percent), Portugalsku (57 percent), na Malte a vo Švédsku (56 percent), v Bulharsku a Maďarsku (55 percent), Írsku, Poľsku, Holandsku a na Cypre (54 percent), Rumunsku a Rakúsku (52 percent) a v Lotyšsku a Belgicku (51 percent). Od posledného prieskumu Eurobarometra (jeseň 2018) sa podiel respondentov s pozitívnym vnímaním EÚ (45 percent) zvýšil v 23 členských štátoch EÚ. Zhruba 37 percent respondentov (nárast o jedno percento v porovnaní s jeseňou 2018) vníma EÚ neutrálne. Menej ako pätina Európanov (17 percent) má o Únii negatívny obraz, čo predstavuje pokles o tri percentuálne body voči jeseni 2018; ide o najnižšie percento za posledných desať rokov. Väčšina Európanov je optimistická, pokiaľ ide o budúcnosť EÚ (61 percent), zatiaľ čo 34 percent má pesimistický názor. Optimizmus je najvyšší v Írsku (85 percent), Dánsku (79 percent), Litve (76 percent) a Poľsku (74 percent). Najnižší optimizmus prejavili občania Spojeného kráľovstva (47 percent) a Francúzska (50 percent). Prieskum rovnako naznačil, že 55 percent Európanov je spokojných s fungovaním demokracie v EÚ, čo predstavuje najvyššie skóre od jesene 2004. Počet ľudí, ktorí nie sú so stavom demokracie spokojní, sa znížil o päť percentuálnych bodov na 36 percent. V celej EÚ je podpora eura stabilná na 62 percentách. V krajinách eurozóny podpora občanov pre euro dosiahla nový rekord - 76 percent, čo je nárast o 9 percent od jari 2014. Prevládajú pozitívne názory aj na situáciu národných ekonomík, keď 49 percent opýtaných považuje situáciu za dobrú a 47 percent ju považuje za zlú. Krajiny s najvyšším skóre sú Luxembursko (94 percent), Dánsko (91 percent) a Holandsko (90 percent). Najnižšie percento pozitívnych názorov na ekonomiku je v Grécku (7 percent), Chorvátsku a Bulharsku (20 percent), Taliansku (22 percent), Španielsku (26 percent) a vo Francúzsku (29 percent). Vo všetkých 28 členských štátoch si viac ako polovica respondentov myslí, že sú občanmi EÚ. Veľká väčšina Európanov tiež podporuje princíp voľného pohybu občanov EÚ. Migrácia zostáva hlavným problémom občanov na úrovni EÚ - v tomto zmysle sa vyjadrilo 34 percent respondentov. Nasledujú zmena klímy, hospodárska situácia, stav verejných financií členských štátov, terorizmus a životné prostredie ako celok. Na siedmu priečku sa zaradila nezamestnanosť, s ktorou sú spojené aj javy ako rastúce ceny a inflácia či zvyšovanie životných nákladov.


Beblavý kritizuje Dzurindu i Mikloša, pri Gorile nemôžu mlčať, tvrdí

Podozrenia z kauzy Gorila a ďalších prípadov je potrebné vyšetriť, zhodli sa politici.

BRATISLAVA. Podozrenia z korupčných káuz, ktoré hýbu Slovenskom, je potrebné uzavrieť a vyšetriť. Zhodli sa na tom politici v relácii RTVS O 5 minút 12. Podľa podpredsedu vládneho Mosta-Híd Ábela Ravasza je potrebné postupne vyčistiť štátne štruktúry, ktoré sú previazané s organizovaným zločinom a záujmovými skupinami. Rovnaký názor zastáva aj opozičný poslanec Martin Klus (SaS), ktorý vidí navyše nedostatky v legislatíve, ktorá tieto prepojenia umožňuje. Oslabiť vplyv finančných skupín na politiku chce v budúcnosti aj Miroslav Beblavý (Spolu-občianska demokracia).„To čo robia tieto kauzy je, že znižujú dôveru ľudí voči politikom. Postupne sa to podľa mňa posúva, a jednoducho musíme tieto štruktúry postupne vyčistiť,“ povedal Ravasz. Podľa neho je dobré, že premiér Peter Pellegrini (Smer) zvolal na pondelok 21. októbra okrúhly stôl so zástupcami justície, prokuratúry a polície, pretože v tejto problematike pomôžu iba legislatívne zmeny.Podľa Klusa je dôležité, aby mohli čestní policajti, prokurátori a sudcovia konať. „Gorila je o prerastaní organizovaného zločinu na politiku a štátne štruktúry. Môžeme predpokladať, že informácie kompetentní mali, ale nechcem tu špekulovať ani hodnotiť. Treba ešte viac v tejto situácii odviazať ruky čestným policajtom, sudcom a prokurátorom, aby sa toto celé obdobie raz a navždy skončilo,“ uviedol. Podľa Beblavého nemôžu aktéri rôznych podozrení mlčať. „Ak máme mať dôveru v tento štát, nemôžu aktéri mlčať a tváriť sa, že nevedeli a podobne. Toto platí aj pre pána Dzurindu, Mikloša aj Fica. Je to ich morálnou povinnosťou. Penta a podobné skupiny dokázali kúpiť niekoho za každej vlády. To čo je dôležité je, či sa s tým niekto snaží niečo urobiť, alebo sa nám to v budúcnosti podarí,“ povedal Beblavý.Spravodajský web Denník N ešte v pondelok zverejnil údajnú zvukovú nahrávku medzi Marianom Kočnerom a bývalým generálnym prokurátorom Dobroslavom Trnkom, kde sa hovorí o vydieraní a obchodovaní s inou zvukovou nahrávkou kauzy Gorila. Následne v stredu odoslal anonym viacerým redakciám webový odkaz, na ktorom je práve zvukový záznam kauzy Gorila.


Priemerný starobný dôchodok za dekádu stúpol o tretinu

Popri náraste starobnej penzie sa zvýšil aj počet jej poberateľov.

BRATISLAVA. Priemerný starobný dôchodok na Slovensku na konci júla tohto roka predstavoval 459,50 eura. Za desať rokov, teda od júla 2009, tak vzrástol o 36 percent. Pred desiatimi rokmi totiž starobní penzisti zo Sociálnej poisťovne dostávali 337,40 eura. Popri náraste sumy starobnej penzie sa zvýšil aj počet jej poberateľov. Kým v júli 2009 starobný dôchodok poisťovňa vyplácala 929 tisíc osobám, v júli tohto roka už bolo na Slovensku 1 milión 77 tisíc starobných dôchodcov. Vyplýva to z údajov, ktoré zverejnila Sociálna poisťovňa. Priemerný invalidný dôchodok pre osoby s mierou postihnutia do 70 % bol na konci minulého mesiaca na úrovni 209,70 eura. V porovnaní s júlom 2009 je tak vyšší takmer o pätinu, teda o 34 eur. Invalidnú penziu pre ľudí s mierou postihnutia nad 70 % vypláca Sociálna poisťovňa v priemernej výške 379,50 eura. Za desať rokov tak tento druh dôchodku stúpol o štvrtinu, teda o 75 eur. Sociálna poisťovňa ku koncu minulého mesiaca evidovala 236,5 tisíca poberateľov invalidných dôchodkov, čo je oproti júlu 2009 nárast o 34 tisíc osôb. Vdovské dôchodky dosahovali ku koncu júla tohto roka v priemere 262,80 eura. Za desať rokov sa zvýšili o štvrtinu zo sumy 208,30 eura. Tieto dôchodky pritom dostáva aktuálne 292,5 tisíca ovdovených žien. Počet poberateliek vdovskej penzie pritom v porovnaní s júlom 2009 klesol o 9,4 tisíca. Priemerná výška vdoveckých dôchodkov, ktoré poisťovňa vypláca 48,9 tisíca vdovcom, bola na úrovni 207,50 eura. V júli 2009 pritom vdovecká penzia dosahovala priemerne 155,50 eura a dostávalo ju 34,5 tisíca mužov. Sirotské dôchodky dostávalo na konci júla tohto roka 18,8 tisíca osôb, a to v priemernej výške 134 eur. Za desať rokov počet sirôt, poberajúcich sirotský dôchodok, klesol o 10 tisíc a priemerná suma dávky stúpla o necelých 13 eur. Počet starobných dôchodcov v budúcnosti podľa Rady pre rozpočtovú zodpovednosť (RRZ) zvýši zavedenie stropu na dôchodkový vek. Parlament totiž koncom marca schválil ústavný zákon, ktorým sa zaviedol strop na dôchodkový vek na úrovni 64 rokov. Žena, ktorá vychovala jedno dieťa, bude mať právo ísť do dôchodku najneskôr vo veku 63,5 roka. Ak žena vychovala dve deti, bude môcť ísť do penzie najneskôr v 63 rokoch a žena s tromi a viacerými vychovanými deťmi bude mať strop na dôchodkový vek na úrovni 62,5 roka. Keďže sa podľa rozpočtovej rady zvýši počet dôchodcov a výkonnosť ekonomiky bude pre nižší počet ekonomicky aktívnych ľudí nižšia, na vykrytie vyšších výdavkov na dôchodky bude potrebné nájsť dodatočné príjmy. Podľa RRZ by mohlo ísť o zvýšenie odvodov, daní, zníženie iných výdavkov verejnej správy alebo zníženie samotnej výšky dôchodkov nad rámec ich zníženia vplyvom kratšej kariéry.


OBSE skritizovala voľby v Rusku

Organizáciia vyčíta ruským úradom, že potláčali slobody a neumožňovali konkurenčný boj medzi kandidátmi.

MOSKVA. Misia pozorovateľov Organizácie pre bezpečnosť a spoluprácu v Európe (OBSE) konštatovala, že prezidentské voľby v Rusku boli zorganizované efektívne, ale potláčanie mnohých slobôd obmedzilo možnosti pre konkurenčný boj v nich. Vyplýva to zo spoločného vyhlásenia pozorovateľskej misie Úradu pre demokratické inštitúcie a ľudské práva (ODIHR) pôsobiaceho v rámci Organizácie pre bezpečnosť a spoluprácu v Európe (OBSE) a Parlamentného zhromaždenia OBSE. Vyhlásenie v pondelok v Moskve zverejnil osobitný koordinátor OBSE Michael Georg Link. Voľby prezidenta Ruskej federácie z 18. marca sa konali v "nadmerne riadenom" právnom a politickom prostredí a boli sprevádzané pravidelným potláčaním kritiky, uvádza sa vo vyhlásení. Konštatuje sa v ňom však aj to, že Ústredná volebná komisia uskutočnila voľby efektívne a transparentne. "Obmedzenie základných slobôd - práva na zhromažďovanie, či slobodu slova - zúžilo priestor pre politickú interakciu a viedlo k nedostatočnej úrovni skutočnej súťaže (vo voľbách)," dodal Link. Podľa agentúry TASS sa pozorovatelia OBSE vyjadrili aj k obmedzeniu práv ruských občanov na Ukrajine, kde v nedeľu nemohli využiť svoje ústavné právo a hlasovať vo voľbách prezidenta Ruskej federácie. Volebné práva občanov by nemali byť obmedzované kvôli medzištátnym konfliktom, ako sa to stalo na Ukrajine 18. marca počas prezidentských volieb v Rusku, uviedla v pondelok v Moskve Marietta Tideiová. Dodala, že chápe, že vzťahy medzi Ruskom a Ukrajinou sú komplikované, ale zdôraznila, že "základné práva občanov by sa nemali stávať rukojemníkom medzištátnych konfliktov". Voľby vyhral so ziskom viac ako 76 percent doterajší prezident Vladimir Putin.


Tamagotchi sa po rokoch vracia, chce stihnúť predvianočný trh

Populárna hračka prešla drobnými úpravami, zážitok však má ostať rovnaký.

TOKIO, BRATISLAVA. Detská kratochvíľa Tamagotchi sa po 21 rokoch vracia späť na trh. Vo vynovenej, zmenšenej podobe sa bude uchádzať o priazeň fanúšikov na všetkých kontinentoch. Japonská firma sa hlási na predvianočný trh s nostalgiou starých časov. Za 15 dolárov ponúka dôverne známu zábavku s virtuálnym zvieratkom, ktoré vyžaduje opateru i záujem. Nastavíte presný čas, zosynchronizujete svoj život s virtuálnym zverencom a budete ho sprevádzať zrodom, rastom a dospievaním. Zmenšením prešiel nielen formát hračky, ale aj displej, z ktorého vypadli niektoré informačné prvky. Herný zážitok je však podľa slov výrobcu stále rovnaký - algoritmy zostali bez úprav, k dispozícii je šesť virtuálnych tvorov. V časoch, keď je podobných hier do mobilu ako maku ide skôr o snahu upútať nie nových zákazníkov, ale podchytiť tých, ktorí by sa chceli vrátiť do minulosti. Veľmi dobré skúsenosti majú s hernými retro-konzolami japonské firmy, ktorým sa už stalo, že nestihli pokryť dopyt svojich fanúšikov. Firma má podľa denníka The Telegraph pripravenú do predaja jednu objemnú sériu, s dodatočnou výrobou ďalších kusov zatiaľ vraj nepočíta. Odhaduje sa, že firma doposiaľ predala 82 miliónov zariadení na všetkých svetových trhoch.


Zosuvy pôdy si v Bangladéši vyžiadali najmenej 48 obetí

DHÁKA. Silné lejaky a zosuvy pôdy v juhovýchodnom Bangladéši si vyžiadali už najmenej 48 obetí na životoch, oznámili v utorok miestne úrady. K ničivým zosuvom pôdy došlo v troch hornatých oblastiach krajiny. Najviac obetí, minimálne 26, podľa agentúry AP hlásili z regiónu Rángámáti, 12 z Čitágáonu a desať z Bándarabánu. Záchranárom sa stále nepodarilo dostať do mnohých odľahlých oblastí, takže počet obetí môže ešte vzrásť. O život prišli aj niekoľkí vojaci, ktorí pomáhali pri uvoľnení zavalených ciest. Bangladéš trápia cyklóny každoročne od apríla do decembra. V máji minulého roka zasiahol cyklón Roanu južné pobrežie krajiny, pričom zomrelo 20 ľudí a ďalších pol milióna muselo ujsť zo svojich domovov.


Českú fotografiu roka vyhral Slovák. Ukázal sfanatizovaný dav

Martin Bandžák vyhral Czech Press Photo už aj v minulosti. Pozrite si ostatných víťazov.

PRAHA. Pri ruke mal síce len mobilný telefón, ale dokázal zachytiť obraz, ktorý vyrazil dych. Chlapec stojí na ramene demonštranta v dave na manifestácii vojenskej organizácie Hizballáh v Libanone. Oslavuje práve víťazstvo nad Izraelom. Bol pri tom aj fotograf Martin Bandžák. Jeho momentka sa stala fotografiou roka v prestížnej súťaži Czech Press Photo. Bandžák v regióne poskytuje zdravotnú pomoc utečencom zo Sýrie. „Na štadión, kde oslavy bývajú, ma pozvali známi. Videl som tisíce sfanatizovaných ľudí, dav podporený vysokou úrovňou propagandy,“ vysvetlil. Jeho záber bol najlepší v konkurencii viac než sedemtisíc snímkov a videí. V Czech Press Photo to bol rekordný počet prihlásených diel. Slovenský fotograf vyhral rovnakú súťaž aj pred siedmimi rokmi, vtedy ukázal záber z Haiti zničeného zemetrasením. Zranené dievča na ňom otrasene hľadelo do objektívu. Martin Bandžák sa narodil v Bratislave, vo svojej tvorbe sleduje ľudí na okraji spoločnosti v Afrike, Ázii a Latinskej Amerike. Ako fotograf zachytil mnoho prírodných pohrôm. Po čase chcel nejak pomôcť ľuďom postihnutým katastrofami a založil organizáciu Magna – Deti v núdzi. V minulosti získal na Czech Press Photo aj čestné uznanie za reportáž o AIDS v Kambodži.


Palestínski väzni ukončili protestnú hladovku, s Izraelom dosiahli kompromis

Stovky väzňov sa zapojili do štrajku za zlepšenie väzenských podmienok.

JERUZALEM. Stovky palestínskych väzňov ukončili v sobotu svoju 40-dňovú protestnú hladovku po tom, ako dosiahli kompromis s Izraelom vo veci povolenia ďalších návštev rodinnými príslušníkmi. Potvrdili to izraelskí i palestínski predstavitelia. Hovorkyňa izraelskej väzenskej služby Nicole Englanderová povedala, že väzni ukončili štrajk v sobotu ráno. Izrael sa predtým dohodol s palestínskou samosprávou a Červeným krížom, že väzni budú môcť mať každý mesiac dve namiesto doterajšej jednej rodinnej návštevy. Stovky väzňov sa zapojili do štrajku za zlepšenie svojich väzenských podmienok. Ich protestná hladovka bola jednou z najdlhších a najmasovejších odkedy Izrael obsadil v roku 1967 územia, na ktorých si chcú Palestínčania vyhlásiť vlastný štát. Englanderová povedala, že do protestnej hladovky sa zapojilo celkove 1578 väzňov a 834 ich ukončilo svoje hladovanie. Osemnásť účastníkov štrajku sa nachádza v nemocničnom liečení. Mnohí Izraelčania považujú väzňov za teroristov a majú iba málo sympatií k ich požiadavkách. Vyše 6000 Palestínčanov je v súčasnosti vo väzení za porušenie zákona v súvislosti s izraelsko-palestínskym konfliktom - od hádzania kameňov na vojakov cez neoprávnené držanie zbrane až po útoky, ktoré zabili či zranili izraelských civilistov či vojakov.


Djokovič titul na Australian Open neobháji, senzačne vypadol už v druhom kole

Srb nestačil na Uzbeka Istomina. V druhom kole na grandslamovom turnaji vypadol predtým naposledy v roku 2008.

(celková dotácia 50 miliónov austrálskych dolárov, tvrdý povrch) Denis Istomin (Uzb.) - Novak Djokovič (2-Srb.) 7:6 (8), 5:7, 2:6, 7:6 (5), 6:4 /za 4:48 hod/ MELBOURNE. Srbský tenista Novak Djokovič neobháji titul na grandslamovom turnaji Australian Open. Šesťnásobný melbournsky šampión v druhom kole dvojhry ako nasadená dvojka senzačne prehral s Uzbekom Denisom Istominom po takmer päťhodinovej päťsetovej bitke 6:7 (8), 7:5, 6:2, 6:7 (5), 4:6. V predchádzajúcich piatich vzájomných dueloch stratil s týmto súperom iba jediný set. Vo štvrtok v aréne Roda Lavera však nenašiel recept na odvážne hrajúceho súpera, ktorý sa prezentoval širokou paletou víťazných úderov. O všetkom rozhodol piaty gem rozhodujúceho dejstva, v ktorom Istomin po víťaznom bekhendovom longlajne prelomil podanie Djokoviča. Srb naposledy vypadol v druhom kole na grandslamovom turnaji v roku 2008, keď vo Wimbledone nestačil na Rusa Marata Safina. Na podujatí veľkej štvorky nikdy neprehral s hráčom mimo svetovej stovky. Istomin po životnom triumfe ťažko hľadal slová. "Je mi ľúto Novaka. Dnes som hral tak dobre, že som prekvapil aj sám seba," povedal v prvom interview s bývalým americkým tenistom Jimom Courierom Uzbek, ktorý štartuje v Melbourne s voľnou kartou. "Veľká vďaka patrí môjmu tímu, ktorý odviedol dobrú robotu. Ďakujem aj skvelému austrálskemu publiku. Lomcujú so mnou veľké emócie, ani neviem, čo povedať. Ďakujem, že ste prišli a fandili mi," pokračoval Istomin. "Od začiatku tretieho setu ma chytali kŕče, no veril som, že to nejako fyzicky zvládnem. Je to najcennejšie víťazstvo v mojej doterajšej kariére. Vidím, že môžem hrať rovnocennú partiu aj s hráčmi z absolútnej svetovej špičky." Hral som tak dobre, že som prekvapil aj sám seba.  Je to najcennejšie víťazstvo v mojej doterajšej kariére. Dvadsaťdeväťročný Srb v hodnotení na pozápasovej tlačovej konferencii Istominovi pogratuloval a uznal, že si postup zaslúžil. "Súper odohral fantastický duel, zaslúžil si postúpiť, pretože bol lepší v dôležitých okamihoch. Hral agresívne a výborne podával, nemohol som veľa robiť. S vlastným výkonom nie som spokojný. Musím mu pogratulovať, klobúk dole. Bol to deň, keď sa necítite na kurte ideálne, nedokážete sa dostať do rytmu, naopak, protivníkovi to ide dobre. Taký je šport." Djokovič bol na južnej pologuli minimálne v štvrtom kole vždy počnúc rokom 2007. Istomin si vybojoval tzv. ázijsko-pacifickú wild card na decembrovom internom turnaji pre hráčov z príslušného regiónu v čínskom Ču-chaji. Tridsaťročný rodák z ruského Orenburgu figuruje na 117. priečke v singlovom renkingu ATP, v minulosti bol aj na 33. mieste. Trénersky ho vedie mama Klaudia.


Ministerstvo preskúma objekty, ktoré môžu znečisťovať prostredie

Rezort plánuje začať s prieskumami v prvej polovici tohto roka.

BRATISLAVA. Ministerstvo životného prostredia (MŽP) má v pláne podrobiť podrobnému geologickému prieskumu 55 potenciálnych environmentálnych záťaží. Ako informoval hovorca rezortu Tomáš Ferenčák, rámcový projekt v hodnote zhruba 6,7 milióna eur chce rezort financovať z eurofondov v rámci Operačného programu Kvalita životného prostredia. "Pri 55 lokalitách sa spraví podrobný geologický prieskum, ktorý zistí stav pôdy, podzemných vôd a ďalších zložiek životného prostredia. Na základe výsledkov z prieskumu dôjde k vypracovaniu analýzy rizika. A v prípade potvrdenia znečistenia budú vybrané lokality odporúčané na sanáciu," priblížil hovorca. Ferenčák tvrdí, že rezort chce s prvými prieskumami už v prvom polroku tohto roka. Najviac lokalít s plánovaným prieskumom sa nachádza v Banskobystrickom kraji (11), najmenej v Trenčianskom (2). Patria sem napríklad Vlkanovské strojárne v okrese Banská Bystrica, sklad ťažkých vykurovacích olejov v Liptovskom Mikuláši, sklad pesticídov v obci Kosorín v okrese Žiar nad Hronom alebo lokalita Žabí majer v priemyselnej zóne mestskej časti Bratislava-Rača. Ďalšími potenciálnymi environmentálnymi záťažami sú bývalý závod ZŤS v extraviláne okresného mesta Malacky, areál bývalých Trnavských automobilových závodov v Trnave, Železničná stanica a depo situované v priemyselnej zóne obce Kúty v okrese Senica. Rovnako bývalý sklad chemikálií v extraviláne obce Gbely, obaľovačka bitúmenových zmesí v extraviláne obce Brodzany v okrese Partizánske, sklad agrochemikálií v extraviláne obce Tekovské Lužany, okres Levice alebo časť priemyselnej zóny bývalého štátneho podniku Kovosmalt Fiľakovo.


Spis k obžalobe Kotlebu pre sporné šeky má dvetisíc strán

Kotleba rozdával šeky v hodnote 1488 eur, číslo je používané v symbolike extrémistov.

BRATISLAVA. Spisový materiál k novej obžalobe na predsedu ĽSNS Mariana Kotlebu, ktorá bola podaná na Špecializovaný trestný súdu v Pezinku v pondelok, má viac ako 2000 strán. TASR to v utorok povedala hovorkyňa Špecializovaného trestného súdu Katarína Kudjáková. Ako objasnila, obžaloba napadla do senátu 2T v Pezinku a teda nie na pracovisko Špecializovaného trestného súdu v Banskej Bystrici. Bola pridelená zákonnému sudcovi, ktorý po jej preštudovaní rozhodne o ďalšom postupe v zmysle Trestného poriadku. "Prokurátor Úradu špeciálnej prokuratúry podal 28. októbra obžalobu na Mariana K., obvineného z prečinu prejavu sympatie k hnutiu smerujúcemu k potlačeniu základných práv a slobôd," informovala v pondelok TASR hovorkyňa Úradu špeciálnej prokuratúry Jana Tökölyová. Ako priblížila, skutok sa stal v marci 2017 na Obchodnej akadémii v Banskej Bystrici. Marian Kotleba odovzdal takmer pred 400 pozvanými hosťami trom zúčastneným rodinám finančný dar prostredníctvom symbolických šekov, ktoré boli vystavené na sumu 1488 eur. "Pričom číslo 1488 je známe a používané v symbolike extrémistov, a je spojením čísel 14 (14 slov Davida Lanea, pravicového teroristu) a 88 (ôsmym písmenom v abecede je H, pričom HH je skrátený tvar nacistického pozdravu 'Heil Hitler!'), čím verejne a na mieste verejnosti prístupnom najmä používaním hesiel prejavoval sympatie k rasistickej a (neo)nacistickej ideológii," dodala ďalej hovorkyňa. Senát Najvyššieho súdu v júli zamietol sťažnosť prokurátora Úradu špeciálnej prokuratúry voči rozhodnutiu Špecializovaného trestného súdu v Pezinku, ktorý na jeseň minulého roka už raz zamietol obžalobu na predsedu ĽSNS v kauze šekov pre chudobných. Najvyšší súd sa vtedy stotožnil s názorom súdu prvého stupňa, pokiaľ ide o procesné pochybenie týkajúce sa porušenia obhajobných práv obvineného.


Na ľudí v londýnskom nákupnom centre zaútočili nebezpečnou látkou

Metropolitná polícia nepredpokladá, že by malo ísť o teroristický útok.

LONDÝN. Medzi návštevníkmi londýnskeho nákupného strediska Stratford Centre vypukla v sobotu večer panika po tom, ako skupina mužov zaútočila na ľudí zatiaľ neidentifikovanou zdraviu škodlivou látkou. Privolaní zdravotníci ošetrili viacero zranených, celkový počet zasiahnutých osôb je však nejasný, informovala v noci na nedeľu agentúra DPA. Svedkovia incidentu uviedli, že v priestoroch nákupného centra vypukla hádka, na čo niekoľko mužov postriekalo prítomných ľudí nebezpečnou látkou. Podľa vyjadrenia londýnskej Metropolitnej polície sa nepredpokladá, že by mohlo ísť o teroristický čin. Policajti po uvedenej udalosti, ktorú opisujú ako možný kyselinový útok, zadržali jednu podozrivú osobu. Podľa údajov jedného z pracovníkov záchrannej služby bolo najmenej päť ľudí ošetrených na mieste a troch previezli do nemocnice. Metropolitná polícia informovala o šiestich zranených osobách. Ako v tejto súvislosti pripomenula DPA, v Londýne došlo v ostatných mesiacoch k celému radu útokov s použitím žieravín, a to aj v rámci lúpežných prepadov a rôznych potýčok.


KOMENTÁR PETRA SCHUTZA
Babiš už aj v krajoch

Ešte skôr ako zasadnú do krajských koalícií a hajtmanských kresiel, čakajú na Babiša a spol. zložité rokovania, kde sa zrejme – kraj od kraja - ukáže veľká snaha vyšachovať ANO z mocenských matrixov.

Politický projekt miliardára Babiša pokračoval v raste krajskými a senátnymi voľbami. Zhruba tretina zapísaných voličov, čo je na tzv. voľby druhej kategórie prijateľná účasť, zosadila ČSSD z pozície jednotky vo väčšine regiónov a vyzdvihla na jej miesto ANO. Proces nežnej detronizácie – nežnej, keďže socialisti až tak hlboko nepadli, „iba“ na 2. miesto (percentá celoštátne) – sa udial napriek skutočnosti, že ani vlastníctvo novín a rádia nevytrhlo Babiša z dlhodobej mediálnej defenzívy. V kampani bol totiž do nej zatlačený (vmanévrovaný) veľkými kauzami, trebárs Čápí hnízdo, reštrukturalizácia polície či „lex Babiš“. (Novela konfliktu záujmov šitá na jeho osobu.)  Keďže pravicová opozícia skončila až v poli rôznych regionálnych ad hoc zoskupení, čo sa aj dlhodobo očakávalo, voľby boli netradične behom dvoch vládnych strán.  ČSSD a ANO na seba prskali v koalíciách nevídaným spôsobom, Babiš však potvrdil svoj stavebný materiál z teflónu: z percent ani kandidátov do Senátu, ktorých „preniesol“ do druhého kola (bude o týždeň), mu nič nevzalo ani najťažšie podozrenie, že prioritný motív jeho verejnej funkcie je starosť o jeho Agrofert. Hnutie („hnutie“) oligarchu nesfúklo českú scénu ako Haiti hurikán Matthew. Prevzatím „pole position“ od ČSSD však upozornilo, že zázrak na jedno volebné obdobie ANO nebude. V kampani pritom Babiš nemal pre kraje jedno pekné slovo. En bloc ich označoval ako „semenisko korupcie a klientelizmu“, ktoré sú iba akýsi prietokový ohrievač štátnych peňazí, ktorých by sa dalo hneď aj ušetriť 16 miliárd (prečo presne toľko?), až, až, až...  Áno, až v nich prevezme moc ANO. Keďže na radniciach miest a obcí už Česko má s ANO dva roky skúseností (množstvo koalícií, ktoré uzatvorili, sa porozpadávali), bez veľkého rizika sa dá urobiť predpoveď, že kradnúť a plytvať sa bude ako doteraz. Alebo azda aj  o čosi viac. Ešte skôr ako zasadnú do krajských koalícií a hajtmanských (župan v SR) kresiel, čakajú na Babiša a spol. zložité rokovania, kde sa zrejme – kraj od kraja - ukáže veľká snaha vyšachovať ANO z mocenských matrixov. V Hradci Králové sa tak už aj stalo, keď päť strán „víťaza“ ANO obišlo. A na koalícii sa dohovorili tri hodiny po spočítaní hlasov (!!!), čo je rekord, nad ktorým by zožltli závisťou aj Fico, Bugár a Danko (Procházka).  Tento text ste mohli čítať vďaka tomu, že platíte za obsah. Vážime si to.


Na derby dohliadali helikoptéry, drony a 1700 policajtov. River Plate zdolalo Bocu Juniors

BUENOS AIRES. Futbalisti River Plate zdolali v prvom zápase semifinále juhoamerického Pohára osloboditeľov rivala z argentínskej ligy Bocu Juniors 2:0. O góly obhajcu titulu sa na vypredanom štadióne Monumental v Buenos Aires postarali Rafael Borre z pokutového kopu a Ignacio Fernandez, v drese hostí videl v nadstavenom čase červenú kartu Nicolas Capaldo. Odveta je na programe 23. októbra na štadióne Bocy. Duel bol reprízou vlaňajšieho finále, ktorého odveta sa hrala z bezpečnostných dôvodov na neutrálnej pôde v Madride. Zápas sa mal pôvodne hrať na štadióne Riveru, no pred stretnutím napadli fanúšikovia domácich autobus s hráčmi Bocy. Tentoraz sa duel zaobišiel bez podobných incidentov, o poriadok sa staralo približne 1700 policajtov, nad štadiónom krúžili helikoptéry a drony, na štadióne a v jeho okolí bolo nainštalovaných 173 kamier. Druhé semifinále Copa Libertadores je čisto brazílskou konfrontáciou, Gremio narazí na Flamengo. River Plate - Boca Juniors 2:0 (1:0) Góly: 7. Borre (z 11 m), 70. Fernandez, ČK: 90.+7 Capaldo (Boca)


Egyptskí kriminalisti identifikovali druhého útočníka na koptský kostol

KÁHIRA. Egyptské ministerstvo vnútra zverejnilo vo štvrtok totožnosť samovražedného bombového atentátnika, ktorý uplynulú nedeľu zaútočil na koptský kostol v meste Tantá a zabil desiatky ľudí. Podľa rezortu bol útočníkom Mamdúh Amín, 40-ročný Egypťan, informovala agentúra DPA. Egyptom v Kvetnú nedeľu otriasli dva samovražedné bombové útoky na kostoly koptských kresťanov, pri ktorých zahynulo najmenej 46 ľudí a desiatky ďalších utrpeli zranenia. Terčom prvého útoku bol Kostol sv. Juraja v Tantá, terčom druhého o niekoľko hodín neskôr Kostol sv. Marka v Alexandrii. Ministerstvo vnútra zverejnilo v stredu identitu samovražedného atentátnika, ktorý zaútočil v Alexandrii. Je ním 31-ročný Mahmúd Hasan Mubarak Abdalláh, obyvateľ provincie Suez. K obom útokom sa neskôr prihlásili militanti zo sinajskej odnože extrémistickej organizácie Islamský štát (IS). Zároveň pohrozili, že pripravujú ďalšie útoky na miestnych kresťanov. Káhira v reakcii na tieto činy vyhlásila na tri mesiace celoštátny výnimočný stav, vďaka ktorému dochádza k rozšíreniu právomocí armády a úradov, čo má podľa vlády dopomôcť k aktívnemu boju proti islamským radikálom. Egyptský prezident Abdal Fattáh Sísí vo štvrtok osobne navštívil hlavnú katedrálu v Káhire, ktorá je sídlom koptského pápeža, pričom vyjadril hlbokú ľútosť nad obeťami nedeľňajších útokov.


Liverpool nevyradia z pohára, musí však zaplatiť vysokú pokutu

BRATISLAVA. Úradujúci šampión Ligy majstrov FC Liverpool môže pokračovať v tomto ročníku Anglického ligového pohára, no dostal pokutu 200-tisíc libier. Dôvodom je neoprávnený štart 22-ročného Pedra Chirivellu v zápase šestnásťfinále proti Miltonu Keynes (2:0). Španiel naskočil do zápasu v 63. min, keď vymenil Nabyho Keitu. Liverpoolu dokonca hrozilo vylúčenie zo súťaže, ale napokon z tejto situácie vyviazli "iba" s pokutou. Anglická futbalová liga (EFL) uviedla, že nie je potrebné vylúčiť Liverpool zo súťaže pre viacero poľahčujúcich faktorov. Klub z Anfield Road požiadal pred začiatkom sezóny asociáciu o pomoc v súvislosti so zaradením Chirivella do mužstva pre zápasy Premier League. "Porušenie bolo čiastočne spôsobené úlohami, s ktorými sa klub stretol pri zabezpečení správneho medzinárodného povolenia pri snahe zahrnúť hráča na súpisku. V dôsledku toho správna rada dospela k záveru, že najvhodnejšou sankciou je peňažná pokuta," cituje oficiálne vyhlásenie portál BBC. Liverpool síce dostal pokutu 200-tisíc libier, no polovica z tejto sumy je zatiaľ "zmrazená". Klub ju bude musieť s ďalšími sankciami zaplatiť v prípade, že do konca nasledujúcej sezóny sa opäť previní voči pravidlám neoprávneným štartom hráča. Každopádne, mužstvo pod vedením Jürgena Kloppa pokračuje v súťaži a 29. októbra ho na domácej pôde čaká zápas 4. kola s londýnskym Arsenalom.


Česká vláda podporila návrh poslancov, pribudnú dva nové významné dni

Do zoznamu pribudne aj Deň hrdinov druhého odboja.

PRAHA. Česká vláda premiéra Bohuslava Sobotku zamietla v pondelok iniciatívu českomoravských komunistov z KSČM na opätovné zaradenie trestného činu príživníctva do Trestného zákonníka. Naopak, podporila návrh skupiny 101 poslancov všetkých parlamentných klubov, v zmysle ktorého by v ČR mali pribudnúť dva významné dni. Prvým z nich bude 9. marec ako deň pripomínajúci Vyhladenie terezínského rodinného tábora v Auschwitz II-Birkenau, druhým 18. jún ako Deň hrdinov druhého odboja. Informáciu priniesli české elektronické médiá. Terezínsky rodinný tábor predstavoval osobitnú sekciu vyhladzovacieho tábora Auschwitz II-Birkenau, kam v období rokov 1943-1944 deportovali z terezínskeho geta celkove asi 17.500 osôb. Deň hrdinov druhého odboja pripadne na výročný deň posledného boja skupiny siedmich československých výsadkárov vrátane dvojice páchateľov atentátu na ríšskeho protektora v Prahe Reinharda Heydricha - Jozefa Gabčíka a Jana Kubiša - s príslušníkmi síl SS a gestapa v Kostole sv. Cyrila a Metoda v Prahe z 18. júna roku 1942.


V univerzitnej nemocnici maľovali, hygienici natrafili na zatečené steny

BRATISLAVA. Interná klinika v nemocnici v bratislavskom Starom Meste prešla obnovou, zmena čaká i priestory v Nemocnici Ružinov a Nemocnici akademika Ladislava Dérera. Náklady na maliarske a natieračské práce sú dokopy vyčíslené na asi pol milióna eur. Internú kliniku nedávno vymaľovali za asi 17-tisíc eur. Bližšie sa na ňu pozreli i hygienici na podnet poslanca Národnej rady SR Miroslava Beblavého, klinike nariadili dezinfekciu a maľovku priestorov. Univerzitná nemocnica Bratislava (UNB), pod ktorú zdravotnícke zariadenie v Starom Meste patrí, poukazuje, že maľovanie bolo dlhodobo v pláne. "Zatekali tam steny interiérov, za určitých okolností to mohlo viesť k zvýšenému výskytu plesní," povedala hovorkyňa Úradu verejného zdravotníctva Zuzana Drobová. "Úpravy jednotlivých oddelení internej kliniky vrátane koronárnej a metabolickej JIS-ky boli v dlhodobom pláne rekonštrukcií a opráv," tvrdí zase Petra Stano Maťašovská, hovorkyňa UNB. V budove sa počíta i s rozsiahlejšou rekonštrukciou. Podľa Stano Maťašovskej si to ale bude vyžadovať dlhší čas - vzhľadom na vek budovy či evidenciu v zozname národných kultúrnych pamiatok. S maliarskymi a natieračskými prácami chce tento rok UNB začať v Nemocnici Ružinov a Nemocnici akademika Ladislava Dérera, hľadá firmu, ktorá práce urobí, je za ne ochotná dať asi 450-tisíc eur bez DPH. Vyplýva to z informácií uverejnených vo vestníku verejného obstarávania. UNB tvorí v súčasnosti päť zariadení na Kramároch, v Starom Meste, Ružinove, Petržalke a Podunajských Biskupiciach. Minister zdravotníctva Tomáš Drucker (nominant Smeru) by ju chcel rozdeliť už tento rok. Univerzitnú nemocnicu majú v budúcnosti tvoriť len Rázsochy a Ružinov (nová UNB).


V Indii sa autobus zrútil do rokliny, úrady hlásia 28 mŕtvych

NAÍ DILLÍ. Medzimestský autobus v meste Rámpur v severoindickom horskom štáte Himáčalpradéš sa vo štvrtok zrútil do rokliny, zahynulo pritom 28 ľudí a ďalších desať osôb utrpelo zranenia. Informovala o tom miestna polícia. Nehoda sa stala v spomínanom meste na štátnej hlavnej ceste, uviedol policajný predstaviteľ Suníl Kumár. Príčina tragédie nie je ešte známa, uviedla tlačová agentúra AP. Policajné štatistiky ukazujú, že India má najnebezpečnejšie cesty na svete, keďže pri haváriách zomrie každý rok vyše 110-tisíc ľudí. Zvyčajnými príčinami takýchto nehôd v Indii sú únava a nedbalosť vodičov, nízka kvalita ciest a nedostatočná údržba vozidiel.


Iránsky ajatolláh neželá smrť všetkým Američanom, len politikom

Irán neprestane používať  heslo "Smrť Amerike", kým sa USA neprestanú správať zákerne.

TEHERÁN. Iránsky najvyšší duchovný vodca ajatolláh Alí Chameneí v piatok obhajoval používanie hesla "Smrť Amerike", ktoré tradične skandujú účastníci protiamerických demonštrácií v Iráne a je súčasťou ideológie iránskeho režimu. Podľa Chameneího Irán toto heslo bude používať aj naďalej. Najvyšší iránsky duchovný vodca však vysvetlil, že tí, ktorí toto heslo používajú, neprajú smrť všetkým Američanom, ale len ich politickému vedeniu. "Znamená to smrť americkým lídrom, smrť Trumpovi a (Trumpovmu poradcovi pre národnú bezpečnosť) Johnovi Boltonovi a (ministrovi zahraničných vecí Mikeovi) Pompeovi," povedal Chameneí. "Neprestaneme používať ´Smrť Amerike´, kým sa USA neprestanú správať zákerne," dodal. Chameneí podľa všetkého reagoval na tohtotýždňový Trumpov prejav o stave únie, v ktorom okrem iného povedal, že Spojené štáty "nebudú zatvárať oči pred režimom, ktorý skanduje ´Smrť Amerike´".


Prezidenti Srbska a Čiernej Hory vyjadrili záujem ich krajín o členstvo v Európskej únii

Pripustili však aj obchodné vzťahy s Ruskom a ázijskými krajinami.

BRATISLAVA. Prezidenti Čiernej Hory a Srbska v piatok v Bratislave potvrdili záujem svojich krajín o členstvo v EÚ. Pripustili však aj pokračujúce obchodné vzťahy s Ruskom a ázijskými krajinami. Čiernohorský prezident Milo Djukanovič počas panelovej diskusie na bezpečnostnom fóre Globsec 2019 Bratislava Forum poukázal na členstvo jeho krajiny v NATO a jej vyspelosť v porovnaní s niektorými inými krajinami ašpirujúcimi na členstvo. Podľa neho pre jeho krajinu neexistuje iná alternatíva ako členstvo v EÚ. Balkán by mal byť oblasťou hlavnej zodpovednosti Európy a euroatlantickej komunity, pretože je geograficky súčasťou Európy a súčasťou euroatlantického systému hodnôt. Podľa jeho slov sú na geopolitickej scéne noví hráči. Čína, Rusko a ďalší si hľadajú svoje miesto na Balkáne, a koľko z neho dostanú, závisí od toho, koľko im EÚ a NATO poskytnú. Preto Djukanovič Európsku úniu aj Severoatlantickú alianciu vyzval k aktivite v regióne Balkánu - a nie len k slovným prejavom o "otvorených dverách". Djukanovič sa vyjadril aj k pôžičke, ktorú Čiernej Hore poskytla Čína na dokončenie diaľnice, v súvislosti s ktorou povedal, že krajina nemala priestor na to, aby si vybrala inú ponuku. Srbský prezident Aleksandar Vučič takisto potvrdil, že jeho krajina sa pripravuje na členstvo v EÚ. Srbsko však podľa jeho slov rokuje o obchodnej dohode s Eurázijskou ekonomickou úniou a chystá sa získať aj licencie na vývoz syra do Ruska a Bieloruska, čo je podľa Vučiča pre krajinu veľmi dôležité. Srbsko má podľa jeho slov dobré vzťahy s Ruskom aj Čínou a plánuje v nich pokračovať v záujme svojich občanov. Najväčšou prekážkou v procese prístupových rokovaní pre Srbsko je podľa prezidentových slov Kosovo, kde si situácia vyžaduje silnejšie vzájomné väzby a spoluprácu. Jednou z hlavných priorít bulharského predsedníctva v Rade EÚ v prvej polovici roka 2018 bola aj európska perspektíva a pripojenie krajín západného Balkánu, povedala ministerka zahraničných vecí Bulharska Ekaterina Zacharievová. Zdôraznila, že prístup do EÚ je obojstranný proces a Únia by mala dôsledne podporovať integráciu na západnom Balkáne. Generálna tajomníčka Rady pre regionálnu spoluprácu (RCC) Majlinda Breguová zdôraznila význam spolupráce v oblasti západného Balkánu. Úspech podľa nej závisí od úspechu hospodárstiev krajín západného Balkánu. "Boj proti nezamestnanosti a podpora hospodárskeho rastu zlepší situáciu na západnom Balkáne," napísala Breguová v piatok na sociálnej sieti Twitter. Takisto je podľa nej dôležité pracovať na transformácii inštitúcií, dať naozajstnú moc právnemu štátu a udržať európsku perspektívu na popredných miestach politického programu.


Kanadsko-americkým pohraničím otriaslo menšie zemetrasenie

Otrasy s magnitúdom 3,6 mali epicentrum pri meste Amherstburg v kanadskej provincii Ontário.

DETROIT. Kanadsko-americkým pohraničím vo štvrtok otriaslo zemetrasenie s magnitúdom 3,6. Podľa Geologickej služby Spojených štátov (USGS) malo epicentrum pri meste Amherstburg v kanadskej provincii Ontário a vychádzalo z hĺbky 7,8 kilometra. Otrasy bolo cítiť aj na predmestí Detroitu v štáte Michigan, ktorý sa nachádza neďaleko Amherstburgu na druhom brehu rieky Detroit. Podľa Iana Leeho z Národnej meteorologickej služby zemetrasenie udrelo približne o 20:00 miestneho času (2:00 SELČ v piatok).Meteorológ David Gurney pre agentúru AP vysvetlil, že zemetrasenia s magnitúdom 3,6 sú v juhovýchodnom Michigane "neobvyklé, ale nie neslýchané".Informácie pochádzajú z agentúry AP a webstránky earthquake.usgs.gov.


Definitívna ochrana pred otehotnením. Čo treba vedieť o ženskej sterilizácii?

Ženy sterilizáciu považujú za riešenie, po ktorom nesiahajú príliš často.

Je bezpečná? Naozaj po nej už nikdy neotehotniem? Kedy ju môžem podstúpiť? Koľko stojí a čo mám vlastne od zákroku očakávať? Tieto a mnohé ďalšie otázky prebehnú hlavou každej žene, ktorá uvažuje nad tým, že by sa dala sterilizovať. Hoci ide o najúčinnejšiu formu antikoncepcie (ak neberieme do úvahy sexuálnu abstinenciu), využíva ju v našich končinách iba málo žien. Správne vykonaná ženská sterilizácia je pritom podľa odborníkov bezpečná a spoľahlivá. Veľká časť žien po nej nesiahne buď preto, že nie sú stopercentne zmierené so stratou plodnosti a chcú si nechať „zadné vrátka“ pre prípadné ďalšie tehotenstvo, alebo o nej vedia málo. Ľudia si napríklad veľmi často zamieňajú sterilizáciu s kastráciou. Pri kastrácii pritom dochádza k odstráneniu celých vaječníkov, pri ženskej sterilizácii len k prerušeniu vajcovodov, pričom činnosť vaječníkov spolu s menštruačným cyklom a produkciou hormónov zostávajú zachované. To však nie je všetko, čo sa o tomto zákroku oplatí vedieť. Keďže je ženská sterilizácia nezvratný krok, žena musí zvážiť viacero aspektov do budúcna. „Mala by byť definitívne rozhodnutá, že už v budúcnosti nechce žiadne ďalšie dieťa a uvedomiť si, že môže nastať aj zmena životnej situácie ako prípadné úmrtie žijúceho dieťaťa, zmena partnera a podobne. Gravidita je neskôr možná už len asistovanou reprodukciou,“ hovorí gynekológ a pôrodník Igor Španka z ambulancie Ingyn. Zatiaľ čo v minulosti boli podmienky na dobrovoľnú ženskú sterilizáciu prísnejšie (zákon vyžadoval vek 35 rokov a viac a aspoň tri odrodené deti) v súčasnosti už takéto kritériá neexistujú. Aktuálny zákon hovorí, že sterilizáciu možno vykonať na základe písomnej žiadosti a písomného informovaného súhlasu po predchádzajúcom poučení osoby plne spôsobilej na právne úkony. K zákroku však nemôže dôjsť skôr ako 30 dní po informovanom súhlase, aby mala žena možnosť si svoje rozhodnutie ešte premyslieť a bola si ním naozaj istá. „Komisia musí mesiac pred operačným výkonom zákrok schváliť. Ide len o formalitu, keďže je to v podstate komerčná záležitosť. Operačný výkon je spoplatnený a pohybuje sa v rozmedzí zhruba od 250 do 450 eur. Zrušená je aj bezplatná zdravotná indikácia, ktorú preplácali zdravotné poisťovne,“ vysvetľuje Igor Španka. Podľa gynekológa zákrok prebieha v celkovej anestézii a štandardne trvá okolo dvadsať až tridsať minút. Sterilizácia sa vykonáva takmer výlučne laparoskopicky, výnimočne (napríklad pri extrémnej obezite) aj laparotomicky, teda výsledkom je o niekoľko centimetrov väčší rez v podbrušku než pri laparoskopii. Vajcovody sa buď podviažu alebo pretnú. Rekonvalescencia po zákroku je pomerne rýchla a zväčša sa vykonáva v rámci jednodňovej chirurgie. „Zdravotné riziko je prakticky nulové. Sú len bežné riziká vyplývajúce z operácie. S vaječníkmi sa nemanipuluje a produkcia hormónov je zachovaná- žena ostáva ženou,“ objasňuje gynekológ Igor Španka a dodáva, že ženy by nemali mať strach z neželaného tehotenstva alebo napríklad predčasnej menopauzy. Hoci sa o sterilizácii najčastejšie hovorí v súvislosti s jej nezvratnosťou, existuje aj iná alternatíva, takzvaná dočasná sterilizácia. Pri nej je možnosť navrátiť vajcovodom pôvodnú funkciu. „Na vajcovody je možné založiť špeciálne klipy, a potom ich podľa potreby odstrániť. Robia to tak napríklad vo Francúzsku. Spoľahlivosť je však dosť otázna a hrozí i možná ďalšia nepriechodnosť vajcovodov. Pre mladé zdravé nerodičky už existujú úplne iné metódy, ako sa chrániť pre otehotnením, ako napríklad vnútromaternicové teliesko, hormonálna antikoncepcia a ďalšie,“ hovorí gynekológ Igor Španka.


V Katare pridelili ďalší dodatočný bronz. Španiel si poň musel ísť taxíkom

MS v atletike prinášajú rôzne kuriozity.

DAUHA. Na majstrovstvách sveta v atletike katarskej Dauhe už druhýkrát dodatočne udelili aj ďalšiu bronzovú medailu. Prvej sa domohli Poliaci pre kladivára Wojciecha Nowického, keďže uspeli s protestom voči úvodnému hodu maďarského reprezentanta Benceho Halásza. Ten meral o 49 centimetrov viac než v prípade pôvodne štvrtého rodáka z Bialystoku. Po preskúmaní videozáznamu však jury uznala, že Halász sa pri svojom prvom pokuse dotkol plochy mimo kladivárskeho kruhu a tým pádom bol jeho pokus neplatný. Rozhodcovia napokon udelili bronzovú medailu aj Maďarovi, pretože sú toho názoru, že pôvodne platný pokus ovplyvnil ďalšie výkony Benceho Halásza. Nowicki nadviazal na MS v Londýne 2017 a v Pekingu 2015, kde takisto skončil tretí. Druhým šťastným mužom na atletických MS je španielsky prekážkar Orlando Ortega. Vo finále behu na 110 m prek. pôvodne skončil piaty aj preto, že olympijský víťaz Omar McLeod z Jamajky na deviatej prekážke zakopol, spadol a spomalil aj Ortegu. Pred nárazom od McLeoda patrila Ortegovi priebežná druhá priečka. Rodený Kubánec v stredu večer smutný odišiel do hotela, vo štvrtok sa však dozvedel skvelú správu, že sa má dostaviť na medailový ceremoniál ako držiteľ bronzu spolu s Francúzom Pascalom Martinotom-Lagardem. Aby všetko stihol, musel si Ortega objednať taxík, do arény sa totiž musel dostať veľmi rýchlo. "Cítim sa úžasne," zhodnotil 28-ročný Ortega už s bronzom na krku. Organizátori najprv protest španielskej výpravy voči počínaniu McLeoda zamietli, neskôr však zmenili verdikt. "Zavolali mi z národnej federácie, aby som sa rýchlo obliekol a dostavil sa čo najrýchlejšie na štadión. Nechápavo som sa spýtal, čo sa stalo. Dostal som odpoveď, že mám bronz. Sadol som teda do taxíka a vodiča poprosil, aby šiel veľmi rýchlo, pretože ma čaká medailový ceremoniál," pokračoval Ortega. Zároveň prezradil, že si veril v boji o najcennejší kov - zlato. "Celý štvrtok som preležal v posteli a veľa som premýšľal. Odvolací proces bol poriadne dlhý," dodal strieborný medailista z OH 2016 v Riu de Janeiro. Z rozhodnutia nemal radosť Číňan Wen-ťün Sie, ktorý pôvodne skončil štvrtý a administratívnym zásahom klesol na piatu priečku. Protest Číňanov však zostal nevypočutý.


Hasiči zasahovali pre vietor najviac v Nitrianskom kraji

Poveternostná situácia si vyžiadala viac ako dvesto výjazdov.

BRATISLAVA. Za posledných osem hodín zaznamenali hasiči na celom Slovensku viac ako dvesto výjazdov z dôvodu poveternostnej situácie. Najviac zasahovali v Nitrianskom kraji, a to 52-krát. TASR o tom informovala Zuzana Farkasová z Prezídia Hasičského a záchranného zboru. V Nitrianskom kraji hasiči pomáhali najmä v okresoch Nové Zámky, Nitra a Komárno. "V Trnavskom kraji boli vyslaní k 47 prípadom, a to najčastejšie do okresov Dunajská Streda a Galanta. V súvislosti so silným vetrom zasahovali tiež 37-krát v Banskobystrickom kraji, 35-krát v Bratislavskom kraji, 14-krát v Žilinskom kraji," povedala Farkasová. Ako ďalej priblížila, hasiči zasahovali aj osemkrát v Trenčianskom i Košickom kraji a v štyroch prípadoch v Prešovskom kraji. Doposiaľ bolo k udalostiam vyslaných takmer 250 príslušníkov Hasičského a záchranného zboru, ktorí aj v týchto chvíľach zasahujú na mnohých miestach.


Teplejšia zima pravdepodobne domácnostiam ušetrila náklady na plyn

Energetici z východného Slovenska upozorňujú, že počasie nie je jediným faktorom, ktorý vplýva na spotrebu energií.

BRATISLAVA. Slovenské domácnosti by mohli počas pomaly sa končiacej zimnej sezóny ušetriť náklady na plyn. Najväčší dodávateľ plynu, spoločnosť Slovenský plynárenský priemysel (SPP), totiž očakáva vďaka teplejšej zime nižšiu spotrebu plynu na vykurovanie. „Priemerná spotreba zákazníkov v domácnostiach, ktorým SPP dodával plyn počas obdobia október 2017 až február 2018, bude s vysokou pravdepodobnosťou nižšia, ako bola spotreba rovnakých zákazníkov počas obdobia október 2016 až február 2017. Ak vezmeme do úvahy fakt, že ceny za dodávku plynu sa v roku 2017 a v 2018 nezmenili, zákazník môže v prípade poklesu spotreby očakávať pokles celkových výdavkov na dodávku plynu,“ uviedol pre portál vEnergetike.sk hovorca SPP Ondrej Šebesta. Štátni plynári počas zimnej sezóny však evidujú vyšší odber elektriny. Ten je podľa ich hovorcu spôsobený hlavne nárastom zákazníckeho portfólia SPP. „Ak by sme sa pozreli na jednotlivé domácnosti, tak odhadujeme, že napriek chladnému záveru februára, bude spotreba elektriny menšia,“ dodal Šebesta. Podľa neho si však treba uvedomiť, že vplyv teploty na spotrebu elektriny je výrazne nižší ako pri plyne. „Ak však vezmeme do úvahy medziročný nárast cien elektrickej energie, ktorý je vyšší ako pokles spotreby, dá sa očakávať skôr priemerný rast ako pokles celkových výdavkov na elektrinu,“ konštatoval Šebesta s tým, že záleží od každého zákazníka a od charakteru jeho spotreby, či bude mať nižšie náklady na energie. Napríklad či má zateplený dom, akú účinnosť má jeho kotol, alebo aké interiérové teploty preferuje.Spoločnosti Východoslovenská energetika (VSE) a innogy uviedli, že doterajšia mierna zima priniesla aj mierne nižšiu spotrebu energií v porovnaní s rovnakým obdobím minulej zimy. „Avšak zimná sezóna ešte neskončila a ostatné dni môžu spotrebu energií navýšiť. Na konci sezóny preto očakávame približne rovnakú spotrebu ako vlani,“ podotkla špecialistka komunikácie VSE Katarína Šulíková. Energetici z východného Slovenska však upozorňujú, že počasie nie je jediným faktorom, ktorý vplýva na spotrebu energií. „Dlhodobo pozorujeme mierny nárast spotreby u našich zákazníkov, hlavne v spotrebe elektrickej energie. Medzi hlavné dôvody patrí zmena v správaní dnešných domácností a s tým súvisiace zvyšovanie počtu spotrebičov v domácnostiach zákazníkov. Zákazníkom preto odporúčame venovať pozornosť energetickej efektívnosti, ktorá má na šetrenie a znižovanie spotreby oveľa väčší dopad ako cena energií, či obmedzovanie sa, vypínanie kúrenia a podobne,“ konštatovala Šulíková.Spoločnosť Stredoslovenská energetika (SSE) počas tohtoročnej zimnej sezóny registruje pri domácnostiach oproti plánu relatívne vyrovnaný odber tak plynu ako aj elektriny, ale s určitým medzimesačným rozdielom. „Počas mesiaca január 2018 bola skutočná reálna teplota v priemere o viac ako približne 4 °C nad normálovou teplotou, čomu prirodzene zodpovedal nižší odber oboch komodít oproti dlhodobej predikcii. Naopak, vo februári 2018 bola priemerná teplota nižšia oproti normálu o zhruba necelé 2 °C, čo vyústilo do vyššieho odberu elektriny i plynu. V sumáre oboch mesiacov je však reálna spotreba elektriny i plynu pri koncových zákazníkoch zhruba na úrovni plánu a dlhodobej predikcie. Spotreba je v rovnakom období rokov 2017 a 2018 na porovnateľnej úrovni, preto neočakávame výrazné rozdiely vo výške faktúr,“ uviedla pre portál vEnergetike.sk hovorkyňa SSE Michaela Krivá.Alternatívny dodávateľ energií, spoločnosť Magna Energia tvrdí, že mierna zima šetrí náklady Slovákov na kúrenie. A to bez ohľadu na to, či ako zdroj tepla slúži elektrická energia alebo plyn. Ako uviedol portfólio manažér spoločnosti Magna Energia Martin Semrič, vďaka nimi evidovanej nižšej spotrebe elektriny by mohli domácnosti, ktoré kúria elektrinou, ušetriť na nákladoch od sto do 120 eur. Pokles spotreby zaznamenala Magna Energia aj v prípade zemného plynu. Pri ňom by mohli domácnosti ušetriť od 57 do 100 eur.


Zahraniční záchranári opustili Thajsko po úspešnej akcii

Po záchrane chlapcov z jaskyne odišli z oblasti aj domáci potápači.

MAE SAI. Po záchrannej akcii zameranej na vyslobodenie futbalového tímu z jaskynného komplexu na severe Thajska opustili vo štvrtok medzinárodní členovia operácie krajinu, informuje agentúra DPA. Na cestu domov sa vybrala viac než desiatka elitných potápačov z Austrálie, Británie i ďalších krajín. Aj potápači thajského námorníctva opustili provinciu Čiang Rai, kde sa jaskynný komplex Tcham Luang Nang Non nachádza. Všetci 12 mladí futbalisti vo veku od 11 do 16 rokov a ich 25-ročný tréner sú hospitalizovaní v nemocnici v provinčnom hlavnom meste Čiang Rai a podľa vyjadrení lekárov sú v dobrom zdravotnom i psychickom stave. Tím navštívil málo preskúmanú jaskyňu ešte 23. júna po tréningu, uviazol však vnútri po tom, čo prívalová povodeň zablokovala východ z jaskyne. Poslední členovia skupiny mohli byť vyslobodení až po 17 dňoch. Armáda ešte pred odchodom thajských potápačov z provincie zverejnila videozáznam, ktorý zachytáva časť záchrannej akcie. Na zázname je vidieť, ako potápači spolu s chlapcami vychádzajú zo zaplavenej jaskyne. Doposiaľ nezverejnili fotografie ani videozáznam zo samotnej potápačskej akcie s chlapcami, ktorá prebiehala pod vodou. Operácia si vyžiadala jednu obeť - v piatok 6. júla prišiel v dôsledku nedostatku kyslíka o život bývalý potápač thajskej elitnej námornej jednotky, ktorý sa na akcii podieľal ako dobrovoľník. Thajské úrady v súčasnosti uvažujú, že v jaskyni zriadia na pamiatku náročnej záchrannej akcie umelecké múzeum. Predstavitelia rezortu turizmu v oblasti dúfajú, že ju navštívia aj turisti zo zahraničia, keďže záchrannú akciu sledovali ľudia na celom svete, píše DPA.


Izrael odpovedal na útok Hamasu náletmi na objekty v pásme Gazy

TEL AVIV. Izraelské letectvo podniklo v stredu nálet na vojenské objekty palestínskeho militantného hnutia Hamas na juhu pásma Gazy. Stalo sa tak v reakcii na rakety, ktoré militanti vystrelili do oblasti južného Izraela. Informoval o tom izraelský spravodajský server Ynetnews. Palestínska raketa aktivovala poplašné sirény v okolí izraelského mesta Aškelon, kde žije asi 130.000 ľudí. Raketa však spadla ešte na palestínskom území. Izrael pripisuje všetky raketové útoky prichádzajúce z pásma Gazy hnutiu Hamas, aj keď v oblasti pôsobia aj iné ozbrojené skupiny. Raketové ostreľovanie juhu Izraela z územia Palestínčanov je v posledných dňoch častejšie, čo súvisí zrejme s protestmi Palestínčanov proti rozhodnutiu prezidenta USA Donalda Trumpa uznať Jeruzalem za hlavné mesto Izraela. Tento krok vyvolal negatívne reakcie prakticky celého moslimského a arabského sveta.


Zavraždený brat severokórejského vodcu sa podľa polície obával o život

Kim Čong-nam sa svojmu priateľovi zveril šesť mesiacov pred smrťou.

KUALA LUMPUR. Nevlastný brat severokórejského vodcu Kim Čong-nam sa šesť mesiacov predtým, ako bol zavraždený, zveril svojmu priateľovi, že sa obáva o svoj život. Informovala o tom v utorok agentúra AP s odvolaním sa na výpoveď hlavného policajného vyšetrovateľa. Z vraždy Kim Čong-nama sú obvinené dve ženy - Vietnamka Doan Thi Huong a Indonézanka Siti Aisyahová. Kim Čong-nama otrávili vlani 13. februára na medzinárodnom letisku v malajzijskej metropole Kuala Lumpur tak, že mu potreli tvár chemickou bojovou látkou VX. Obe ženy sa údajne sprisahali so štyrmi Severokórejčanmi, ktorí v ten deň z Malajzie odleteli. Hlavný policajný vyšetrovateľ Wan Azirul Nizam Che Wan Aziz na súde v utorok vypovedal, že Kim sa svojmu priateľovi šesť mesiacov pred svojou smrťou zveril, že je v ohrození a že sa obáva o svoj život. Šlo o priateľa, ktorý Kimovi počas vlaňajšieho pobytu v Kuala Lumpure zaobstaral osobného vodiča. Ak obe ženy usvedčia, hrozí im trest smrti. Podľa právnikov obhajoby si ženy mysleli, že sa podieľajú na natáčaní žartovnej scénky skrytou kamerou; podľa vlastných slov nevedeli, že ide o skutočnú jedovatú látku. Pri čine ich zachytili bezpečnostné kamery. Podľa prokuratúry ženy vedeli, že manipulujú s jedom. Súdny proces bude pokračovať 14. marca.


Praktický sprievodca: Albena, Bulharsko

Čo treba pred návštevou Albeny vedieť? Kam sa vybrať a ako si toto miesto užiť?

Zamilovali ste si Bulharsko ako svoju dovolenkovú destináciu, ale Zlaté piesky aj Slnečné pobrežie už dokonale poznáte? Čo by ste povedali na letovisko Albena? Leží na severe krajiny neďaleko Varny, ponúka kilometre krásnych pláží, skvelé hotely a ako bonus aj niekoľko zaujímavých miest v okolí, ktorými okoreníte svoju dovolenku. Bulharská Albena možno zatiaľ nepatrí medzi najznámejšie letoviská Čierneho mora, ale to sa čoskoro zmení. Svojich milovníkov si získala okolitou prírodou, kedy sa nad mestom dvíhajú zelené pahorky a ako náhle zmiznú. „Albena prekvitá pestrosťou prostredia, v ktorom sa nachádza. Je príznačná pre svoju pyramídovú architektúru, dopestuje sa tam každoročne veľa zeleniny a ovocia, ktoré sú následne servírované v hoteloch v Albene. V tejto oblasti sa takisto vyrába aj bio víno. Na rozdiel od ostatných letovísk je Albena ohraničená ako samostatné letovisko s hlavným vchodom. Má vysokú ekologickú úroveň, kde sa prihliada na čistotu životného prostredia," predstavuje letovisko Ivan Lang z CK Solvex. „V celej Albene dovolenkári nájdu bezplatnú WIFI a to nie len v priestoroch hotela, ale aj na pláži. Pre knihomoľov sa nachádza verejná dostupná knižnica na pláži, ktorá sa každým rokov rozširuje." A dodáva: „Albena je vhodná pre všetky vekové kategórie. Deti si prídu na svoje v skvelom vybudovanom aquaparku. V niektorých hoteloch ponúkajú vstup do aquaparku zdarma. K dispozícii sú aj detské ihriská, bazény, šmýkaly alebo detské kútiky, či animácie a detské kluby. Ak máte zájsť na diskotéku, kluby sú na vysokej úrovni a určite oceníte aj rôzne koncerty miestnych alebo zahraničných umelcov. Naopak, ak hľadáte relax a oddych, Albena je vybudovaná v chránenom lesoparku, preto tu nájdete vždy všadeprítomnú zeleň, kde sa môžete vybrať na prechádzku a načerpať energiu." Bulharsko má pre našinca obrovskú výhodu a tou je, že neleží na opačnej strane zemegule, ale len neďaleko od nás a preto je cesta k Čiernemu moru mimoriadne pohodlná. Najbližším letiskom pre Albenu je cca 40 kilometrov vzdialené letisko pri meste Varna, kam priletíte z Bratislavy za cca 1 hodinu a 20 minút. Z Košíc trvá let dokonca ešte o štvrťhodinu kratšie. Po pristátí si prehoďte hodinky kvôli časovému posunu o + 1 hodina. Cestovný pas so sebou na dovolenku do Bulharska nepotrebujete, no nezabudnite si vziať svoj platný občiansky preukaz, ktorý musí byť platný minimálne 6 mesiacov po návrate z dovolenky. Vízum do Bulharska nepotrebujete a tak je cestovanie sem veľmi jednoduché. Každý cestujúci musí mať svoj platný cestovný doklad, teda aj deti. Z letiska sa do Albeny dostanete za približne 1 hodinu. Ak nemáte transfer priamo do hotela, tak počítajte s tým, že taxík môže stáť v priemere 20-30 € na jednu cestu. Existuje tu aj autobusové spojenie priamo z letiska, ale hoci je pomerne lacné (2-4 €), nepremáva veľmi pravidelne. Najlepšie počasie nájdete v Albene a v jej okolí počas letných, dovolenkových mesiacov. Počas júla a augusta počítajte s tým, že sa teploty pohybujú medzi 26 – 30 °C. V najhorúcejších dňoch teplota presahuje aj 30 °C. Najsuchším mesiacom je august, kedy padne minimum zrážok. Tie sa objavujú až od konca septembra či začiatku októbra. V tom čase už v Albene končí sezóna. Teplota Čierneho mora sa v Albene pohybuje počas najhorúcejšej sezóny okolo 25 – 26 °C, teda bude tu veľmi príjemne. Najchladnejšími mesiacmi roka sú december, január a február. Bulharsko pre našinca nie je vôbec drahou krajinou, ktorá sa nemôže porovnávať so západom. Menou v Bulharsku je 1 bulharský lev (BGL). V zmenárni dostanete za 1 € približne cca 2 BGL. Taktiež tu môžete využiť aj platobné karty na mnohých miestach, ale vždy je dobré mať so sebou hotovosť, aspoň na drobnosti. Banky majú tradične lepší kurz, než pouličné zmenárne. Čo sa týka cien, tak sa pripravte na to, že Albena je na tom veľmi podobne ako Slovensko. Za bežné suroviny, potraviny zaplatíte rovnako alebo o kúsok menej a obed alebo večera v príjemnej reštaurácii vás vyjde na cca 6 - 10 eur podľa kvality. Najete sa tu však aj výrazne lacnejšie, ak vám stačí menšie bistro, kde dostanete svoju porciu bez problémov aj za cca 2 - 3 eurá. Bulharská Albena je rajom oddychu a preto sú aj mnohé atrakcie v oblasti prispôsobené dovolenkovým aktivitám a užívaniu si letnej dovolenky. Nájdete tu 5-kilometrovú, zlatú pláž na ktorej si dokonale oddýchnete, zrelaxujete, zaplávate alebo tu viete stráviť príjemne prechádzky, ranný beh či pozorovanie mora pri západe slnka. Ak milujete vodné hrátky, nájdete tu Aquapark menom Aquamania, ktorý je otvorený od 15.6 do 15.9, teda počas sezóny. Počas letných mesiacov otvára ráno od 9:30 do 18:30 a za celodenný lístok v sezóne zaplatíte od 18 do 39 leva. Bulharské mesto má v sebe športového ducha a dokonca samo seba vidí ako jedno z hlavných miest športu. Potvrdzuje to aj Ivan Lang: „Albena je preslávená mnohými športovými podujatiami, ktoré sa konajú pravidelne, či už sú to rôzne športové súťaže, prehliadky alebo vodné športy, ktoré tu majú veľké zastúpenie." Ak sa vám pri pomyslení na fyzickú aktivitu vyplavia endorfíny, ste na správnej adrese. Veľmi ľahko tu môžete relaxovanie premiešať s vodnými športmi akými je windsurfing, vodné lyžovanie, kajakovanie alebo sa vydať cestou plážového volejbalu, tenisu, plážového futbalu, no nájdete tu dokonca aj jógu na pláži, ktorá si získava čoraz väčšiu popularitu. Obrovskou výhodou Albeny je poloha na severovýchode Bulharska, kde sa nachádza hneď niekoľko zaujímavých či už historických alebo prírodných miest. Čo si pozrieť v okolí Albeny a kam sa vydať, aby ste si spestrili dovolenku? Medzi najbližšie zaujímavostí patrí mestečko či oblasť Balčik. Nájdete tu nielen krásnu zátoku s dlhými plážami, ale aj park v ktorom stojí letný palác rumunskej kráľovnej Márie z prvej polovice 20. storočia. Súčasťou Balčiku je aj Botanická záhrada, v centre stojí niekoľko starých domov a zláka vás aj ortodoxná katedrála. Ivan Lang odporúča výlet na sever od Albeny k mysu Kaliakra, ktorý je spojený s prehliadkou tohto mestečka aj letného sídla rumunskej kráľovnej. „Spoznáte pohostinnosť bulharského národa v podobe pestrej bohatej večere s hudbou a tancom. Počas tohto pekného výletu sa tiež dozviete o tajuplných legendách mysu Kaliakra." Milovníci vína by mali zavítať do malej dedinky Kranevo, kde nájdete vinohrady a správu, že toto miesto poznali už starovekí Rimania. Miestne vína vznikajú najmä z bieleho hrozna a odrôd Chardonnay, Sauvignon Blanc či Muscat Petit Gren. Nájdete ich aj priamo v Albene, ale prečo si pre ne nezaisť priamo k zdroju? Celodenný výlet ponúka aj lákavá Varna, tretie najväčšie mesto krajiny. Od Albeny leží len cca 30 kilometrov a je to mesto s krásnou, prímorskou atmosférou, ktoré vám naservíruje Katedrálu Nanebovzatie Panny Márie, staré, osmanské domy, ale aj ruiny rímskych kúpeľov a iných stôp starovekého mesta Odesos. Nezabudnite na trhovisko s čerstvým ovocím aj zeleninou a pred odchodom skúste nejeden plážový bar s drinkom a výhľadom na Čierne more. Alebo si pozriete slávne Delfinárium? Prírodná rezervácia Baltata leží neďaleko vínnej dedinky Kranevo a preteká ním maličká rieka Batova, vďaka ktorej získala oblasť svoju dušu. Za necelú polhodinku z Albeny ste v lone bulharskej prírody. Nájdete tu množstvo stromov a vtákov, ktorí si toto miesto obľúbili a prejsť sa tu môžete náučným chodníkom. Zhruba 50 kilometrov východne do Albeny stojí unikátne miesto zvané Pobiti Kamani. Za tajomným názvom sa skrýva kamenný les plný bizarných kameňov. Ležia na polopúšti a dokonca tu objavíte aj menšie pieskové duny a tak je ráz krajiny absolútnym unikátom. Niektoré kamene vystreľujú do výšky až 5 či 7 metrov a sú roztrúsené na ploche takmer 13 kilometrov štvorcových. Toto ste v Bulharsku určite nečakali. „Disponuje všetkými ubytovacími možnosťami súčasného dopytu klientov. (dvojlôžkové izby, apartmány, vilky, mezonety). Nachádzajú sa tu hotely od 2* až po 5* luxusné hotely s dych berúcimi službami na svetovej úrovni. Albena je držiteľom medzinárodného ocenenia EÚ – Modrá vlajka za čistotu životného prostredia, dovolenkári ocenia čaro zlatistých pláži a rodiny s deťmi pozvoľný vstup do mora v udržiavaných plážach Albeny," hovorí Ivan Lang.


Šéf Slovenskej pošty Helexa kandiduje na predsedu regulačného úradu poštových služieb

Vláda v stredu schválilanávrh ministra Érseka.

BRATISLAVA. Kandidátom na nového predsedu Úradu pre reguláciu elektronických komunikácií a poštových služieb (regulačný úrad) je Peter Helexa. Ten je v súčasnosti generálnym riaditeľom Slovenskej pošty, a. s., od júla 2018. Predtým pôsobil na Úrade podpredsedu vlády SR pre investície a informatizáciu ako riaditeľ odboru stratégie informatizácie spoločnosti a medzinárodnej agendy od mája 2017. Vláda v stredu schválila kandidáta na predsedu regulačného úradu na návrh ministra dopravy a výstavby Árpáda Érseka (Most-Híd) a zároveň odporúča Národnej rade SR zvoliť uvedeného kandidáta. Súčasnému predsedovi regulačného úradu Vladimírovi Kešjarovi, ktorý je vo funkcii od roku 2014, uplynie koncom tohto roka šesťročný mandát. Vláda zároveň vymenovala za podpredsedu regulačného úradu od 1. januára 2020 opäť Jána Fľaka, ktorý na tomto poste už pôsobí viac ako päť a pol roka. Zároveň mu určila funkčný plat vo výške tritisíc eur. Tá istá osoba môže vykonávať post podpredsedu úradu najviac dve po sebe nasledujúce šesťročné funkčné obdobia. O kandidátoch na predsedu a podpredsedu regulačného úradu mala vláda rokovať už 2. októbra, ale oba návrhy boli z programu jej zasadnutia vypustené. Minister dopravy navrhol oboch kandidátov na predsedu a podpredsedu úradu na základe vyhláseného výberového konania. Výber kandidátov na predsedu a podpredsedu úradu sa uskutočnil na ministerstve dopravy a výstavby 19. septembra. Do výberu kandidáta na šéfa úradu sa podľa rezortu dopravy prihlásili dvaja uchádzači. "Výber pozostával z písomnej časti a osobného pohovoru. Výberová komisia na základe výsledkov výberu kandidáta na predsedu úradu predložila ministrovi meno uchádzača Petra Helexu, ktorý splnil podmienky na výkon funkcie, úspešne absolvoval písomnú časť a osobný pohovor," uviedlo ministerstvo dopravy pre agentúru SITA. Meno druhého uchádzača na post predsedu z dôvodu ochrany osobnosti a osobných údajov nemohlo zverejniť, keďže nemá predchádzajúci písomný súhlas dotknutej osoby. Do výberu kandidáta na podpredsedu úradu sa prihlásil iba Ján Fľak, jeho meno po splnení podmienok na výkon funkcie a úspešnom absolvovaní pohovoru výberová komisia predložila ministrovi. Úrad pre reguláciu elektronických komunikácií a poštových služieb funguje od začiatku roka 2014 po zlúčení Telekomunikačného úradu a Poštového regulačného úradu. Podľa portálu úradu je regulačným a cenovým orgánom, vykonáva štátny dohľad v oblasti elektronických komunikácií a poštových služieb. Pri výkone svojej regulačnej a cenovej pôsobnosti musí postupovať nestranne a nezávisle. Štátne orgány, územné samosprávy ani iné orgány verejnej moci a ďalšie osoby nesmú ovplyvňovať regulačný úrad pri vykonávaní jeho pôsobnosti. Regulačný úrad je financovaný refinančným mechanizmom z opakovaných úhrad, ktoré určuje a vyberá podľa zákona o elektronických komunikáciách. Príjmy úradu majú byť na takej úrovni, aby plne pokrývali jeho náklady aj prípadné neočakávané výsledky.


USA si netrúfajú zaútočiť na Irán, vyhlásil Rúhání

Spojené štáty sú si vedomé vojenskej sily islamskej republiky a vysokej ceny prípadného konfliktu, myslí si iránsky prezident.

TEHERÁN. Spojené štáty si netrúfajú zaútočiť na Irán, pretože sú si vedomé vojenskej sily islamskej republiky a vysokej ceny prípadného konfliktu. Podľa agentúry Reuters to v utorok povedal iránsky prezident Hasan Rúhání. "Prečo na nás Spojené štáty nezaútočia? Kvôli našej sile, pretože vedia... o dôsledkoch," uviedol iránsky prezident v prejave, ktorý v priamom prenose vysielala iránska štátna televízia. Rúhání ďalej povedal, že Irán by mal rozvíjať svoje vojenské sily, aby ďalším štátom zabránil v obsadení svojho územia a zdrojov. "Mali by sme sa pripraviť na boj proti vojenským silám, ktoré chcú obsadiť naše územie a zdroje," upozornil Rúhání v prejave pri príležitosti Dňa národného obranného priemyslu. Irán v utorok v súvislosti s týmto dňom predstavil aj nové bojové lietadlo. Stalo sa tak v čase, keď sa zvyšuje napätie medzi Teheránom a regionálnymi rivalmi v spojitosti s konfliktami na Blízkom východe. Stroj s názvom Kosar je domácej výroby, schopný niesť rôzne druhy zbraní a bude sa využívať na krátke vzdušné podporné misie, uviedla iránska tlačová agentúra Tasním.


Medzi záujemcami o kúpu Air Berlin je aj spoločnosť IAG

BERLÍN. Spoločnosť IAG, majiteľ aerolínií Aer Lingus a British Airways, sa pridala k záujemcom o kúpu časti alebo celej nemeckej leteckej spoločnosti Air Berlin. Uviedli to dva zdroje oboznámené so situáciou, ktoré nechceli byť menované. Air Berlin, druhá najväčšia letecká spoločnosť v Nemecku, zamestnáva viac ako 8000 ľudí a minulý mesiac vyhlásila platobnú neschopnosť po tom, ako jej kľúčový akcionár Etihad Airways po rokoch strát zastavil financovanie aerolínií. Očakáva sa, že letecká spoločnosť bude rozdelená, pravdepodobne medzi viacerých kupcov. Väčšina potenciálnych investorov sa zaujíma predovšetkým o približne 140 lietadiel Air Berlin a lukratívne vzletové a pristávacie aerolínie. Nie je známe, o ktoré časti Air Berlin sa IAG zaujíma. Samotná spoločnosť IAG odmietla tieto správy komentovať. Ponuky na kúpu časti Air Berlin predložili do piatka 15. septembra, teda do termínu stanovenom správcom konkurznej podstaty, Lufthansa a niekoľko ďalších záujemcov, napríklad britské nízkonákladové aerolínie EasyJet. Časť aktív, konkrétne aerolínie Niki, ktoré sú súčasťou Air Berlin, by chcel spätne odkúpiť bývalý pretekár Formule 1 Niki Lauda. Ten predložil spoločnú ponuku s nemeckou leteckou spoločnosťou Condor, ktorú vlastní cestovná kancelára Thomas Cook. Nemecká rodinná logistická firma Zeitfracht má záujem o nákladnú marketingovú platformu Air Berlin, jej údržbu a regionálnu jednotku LGW. Nemecký investor Hans Rudolf Wöhrl ponúkol, že kúpi celú Air Berlin, zatiaľ čo čínska spoločnosť LinkGlobal Logistics požiadala o viac času na formuláciu ponuky.


Macronovo hnutie získalo v parlamente väčšinu

Macron bez opozície

Exit polly

Macronov triumf

Strana Republika Vpred získala podľa odhadov 355 poslancov v 577-člennom parlamente.

PARÍŽ, BRATISLAVA. Predpovede, že strana Republika Vpred francúzskeho prezidenta Emmanuela Macrona bude mať v novom parlamente viac ako 400 poslancov, sa zrejme nenaplnia. Exit polly, ktoré zverejnil denník Le Monde, hovoria, že Macrona bude mať za sebou podporou 355 poslancov. V 577-člennom parlamente tak bude mať 60-percentnú väčšinu a nebude musieť pri každom hlasovaní presvedčiť všetkých svojich poslancov. Navyše, pri niektorých krokoch môže počítať aj s podporou poslancov stredopravých Republikánov alebo socialistov. Práve Republikáni budú v novom parlamente hlavnou opozičnou silou. Podľa exit pollov bude mať 125 poslancov. Prepadli socialisti, ktorí získali 49 poslancov. Národný front Marine Le Penovej by mal získať len ôsmich poslancov. Agentúra Elabe však Maconovi predpovedá vyššie víťazstvo.  Republika Vpred bude mať podľa nej v parlamente 395 až 420 poslancov, píše web TheLocal.fr. Republikánom predpovedá 97 až 117 hlasov, socialistom 27 až 35. Voľby poznačila aj nízka volebná účasť, voliť prišlo len asi 42 percent oprávnených voličov.


Ceny bytov a domov stúpli na desaťročné maximum

Rast priemernej ceny bývania sa na konci vlaňajška zrýchlil.

BRATISLAVA. Ceny bytov a obytných domov na Slovensku v poslednom štvrťroku minulého roka stúpli na desaťročné maximum. Tempo medziročného rastu cien týchto nehnuteľností bolo najrýchlejšie od začiatku roka 2017. Vyplýva to z údajov, ktoré v utorok zverejnila Národná banka Slovenska (NBS). Meter štvorcový v bytoch a domoch na Slovensku stál vo štvrtom kvartáli roku 2018 v priemere 1463 eur. V porovnaní s rovnakým obdobím predchádzajúceho roka to predstavuje nárast o 7,6 percenta. "Pretrvávajúci značný dopyt po bývaní a rednúca ponuka hlavne bytov bude aj v ďalších štvrťrokoch tlačiť na rast cien bývania. Ten bude do istej miery tlmený celkovými finančnými možnosťami záujemcov o obstaranie bývania," uviedli v komentári analytici NBS. Za svojim vrcholom z roku 2008 priemerná cena bývania na Slovensku zaostáva o 5,5 percenta. Samotné byty ale zdraželi na nové maximum. Tradične najdrahšie bývanie je v Bratislavskom kraji, kde je aj najvyššia životná úroveň v krajine. Pôžičky na financovanie kúpy bytu či domu v minulosti prispeli k rastúcemu dlhu Slovákov. NBS vlani v lete sprísnila pravidlá poskytovania úverov, a to vrátane hypoték. Cieľom opatrenia je okrem iného zamedziť výraznému zadlžovaniu ľudí v porovnaní s ich príjmami. Priemerná cena bytov v poslednom štvrťroku vlaňajška v porovnaní s predchádzajúcim štvrťrokom dynamicky rástla, a to o 3,4 percenta. Priemerná cena domov naopak poklesla o 0,2 percenta. Priemerná cena bývania tak vzrástla vo 4. štvrťroku 2018 v porovnaní s predchádzajúcim štvrťrokom o 30 eur za meter štvorcový na 1 463 eur za meter štvorcový. V roku 2018 vzrástla priemerná cena bývania v priemere menej (rast o 5,2 percenta), než v predchádzajúcom roku (rast o 6,3 percenta). Priemerná cena bytov sa vo 4. štvrťroku 2018 zvýšila podľa NBS dosť výrazne, a to o 60 eur za meter štvorcový na 1 787 eur za meter štvorcový. Medzištvrťročne vzrástla o 3,4 percenta a na medziročnej báze o deväť percent. Medzi štvrťrokmi sa najviac zvýšila priemerná ponuková cena päťizbových bytov (o osem percent) zásluhou výraznejšieho rastu ich priemerných cien hlavne v Bratislavskom kraji a Žilinskom kraji. Najmenej sa zvýšila priemerná cena jednoizbových bytov (o 0,5 percenta). Priemerná cena bytov rástla v roku 2018 rýchlejšie (o 7,9 percenta) ako priemerná cena domov (o 3,7 percenta). Mierne zníženie priemernej ceny domov vo 4. štvrťroku 2018 oproti predchádzajúcemu štvrťroku o 2 eurá za meter štvorcový na 1 171 eur znamená pokles o 0,2 percenta medzi štvrťrokmi, avšak na medziročnej báze rast o 5,5 percenta. K medziročnému rastu prispel aj bázicky efekt výraznejšieho poklesu priemernej ceny domov pred rokom ako v súčasnosti. Priemerná cena štandardných rodinných domov medzi štvrťrokmi poklesla o 0,6 percenta, kým priemerná cena menej obchodovaných priestrannejších rodinných víl vzrástla až o viac ako 15 percent.


Platy treba zvýšiť skokom a plošne, hovorí iniciatíva učiteľov

BRATISLAVA. Za súčasného stavu potrebujeme urobiť jeden odvážny krok vpred a zvýšiť platy učiteľov skokom a plošne. Potvrdzuje to porovnanie s ostatnými vysokoškolskými profesiami, ako aj porovnanie s okolitými štátmi z V4. Pre agentúru SITA to povedal Branislav Kočan z Iniciatívy slovenských učiteľov. Kočan pri otázke na diferenciáciu platov hovorí, že učitelia sa nikdy nebránili myšlienke diferenciácie podľa kvality vyučovania. "Žiaľ, doteraz nikto nepredstavil konkrétny návrh, ako by to malo v praxi vyzerať. Kvalitu vyučovania nejde len tak ľahko zmerať a zvážiť. Každý učiteľ je osobitý, používa iné metódy a postupy. Zároveň si treba uvedomiť, že ide o takzvaný výchovno-vzdelávací proces, kde odovzdávanie poznatkov a vedomostí je rovnako dôležité ako výchova a celkový rozvoj osobnosti žiaka," hovorí Kočan. Pri otázke, či si zaslúži učiteľ informatiky rovnaký plat ako učiteľ výtvarnej výchovy, tvrdí, že práca učiteľa informatiky je rovnako náročná ako práca učiteľky výtvarnej výchovy alebo angličtiny. "Podstatné je, aby to bola skutočná osobnosť a vedela pracovať so žiakmi. Ak sú na školách učitelia, ktorí nepodávajú dostatočný výkon, je to v prvom rade chyba riadenia a nastavenia systému," dodal Kočan. Iniciatíva slovenských učiteľov vládu od konca roku 2015 žiada, aby legislatívnymi opatreniami zabezpečila zvýšenie tarifných platov všetkých pedagogických a odborných zamestnancov v regionálnom školstve o 140 eur. Od 1. januára 2017 následne žiadali ďalšie zvýšenie o 90 eur. Ďalšou požiadavkou je zvýšenie rozpočtov ministerstva školstva a ministerstva vnútra o 400 miliónov eur s cieľom vyrovnať existujúce rozdiely vo vybavenosti škôl didaktickými prostriedkami. Poslednou požiadavkou je, aby vláda prijala novelu zákona o pedagogických zamestnancoch a odborných zamestnancoch Kočan hovorí, že všetky požiadavky považujú naďalej za opodstatnené a ak by ich formulovali dnes, nemenili by ich. "Iba ak by sme ich rozšírili o ďalšie akútne problémy, ktoré treba neodkladne riešiť. Škôlky, asistenti, učebnice, právo veta zriaďovateľov - je toho veľa. Čas neúprosne beží a nič sa nedeje. V priebehu štyroch rokov máme štvrtého ministra. Ani jeden neprišiel na ministerstvo s jasnou víziou a koncepciou potrebných zmien. Všetci ju vytvárajú za pochodu. Realizácia je v nedohľadne," dodal Kočan.